(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΞΒ΄

Δευτέρα 25 Ιανουαρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδειες απουσίας των Βουλευτών κ.κ. Χ. Μαντά και Γ. Κουμουτσάκου, σελ.
3. Ανακοινώνεται ότι τη συνεδρίαση παρακολουθούν μαθητές από το Γενικό Λύκειο Αταλάντης, σελ.
4. Ανακοινώνεται ότι ο Υπουργός Δικαιοσύνης Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και το ν.3126/2003 περί «Ποινικής ευθύνης των Υπουργών», όπως ισχύει στις 25-11-2016, ποινική δικογραφία που αφορά στον πρώην Υπουργό Εθνικής Άμυνας κ. Γιάννο Παπαντωνίου, σελ.
5. Επί διαδικαστικού θέματος, σελ.
6. Συζήτηση επί του παρεμπίπτοντος θέματος που ετέθη από τον κοινοβουλευτικό εκπρόσωπο της Δημοκρατικής Αριστεράς ΠΑΣΟΚ - ΔΗΜΑΡ κ. Α. Λοβέρδο, σχετικά με την προβολή βίντεο στην εκδήλωση του Συνασπισμού Ριζοσπαστικής Αριστεράς, που αφορούσε δημοσιογράφους και κανάλια, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
Προς τον Υπουργό Οικονομικών:
 i. σχετικά με τα προβλήματα εφαρμογής του ειδικού φόρου κατανάλωσης στους οίνους, σελ.
 ii. σχετικά με τη συντήρηση του παράκτιου αναχώματος στις εκβολές των ποταμών Αξιού και Γαλλικού στην Περιφερειακή Ενότητα Θεσσαλονίκης, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Oι Υπουργοί Ναυτιλίας και Νησιωτικής Πολιτικής, Οικονομίας και Ανάπτυξης και Τουρισμού, Εξωτερικών, Οικονομικών και η Αναπληρώτρια Υπουργός Οικονομίας, Ανάπτυξης και Τουρισμού κατέθεσαν στις 25-1-2016 σχέδιο νόμου: «Κύρωση του Μνημονίου Κατανόησης της Ελληνικής Δημοκρατίας και της Κυβέρνησης της Δημοκρατίας της Τουρκίας», σελ.
2. Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αζερμπαϊτζάν για τις Θαλάσσιες Μεταφορές», σελ.
3. Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων για την προώθηση και αμοιβαία προστασία των επενδύσεων», σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:
ΔΕΝΔΙΑΣ Ν. , σελ.
ΔΡΙΤΣΑΣ Θ. , σελ.
ΖΑΡΟΥΛΙΑ Ε. , σελ.
ΚΑΚΛΑΜΑΝΗΣ Ν. , σελ.
ΚΑΡΡΑΣ Γ. , σελ.
ΛΟΒΕΡΔΟΣ Α. , σελ.
ΜΑΡΚΟΥ Α. , σελ.
ΠΑΠΑΧΡΙΣΤΟΠΟΥΛΟΣ Α. , σελ.

Β. Επί του παρεμπίπτοντος θέματος:
ΒΑΚΗ Φ. , σελ.
ΔΕΝΔΙΑΣ Ν. , σελ.
ΔΡΙΤΣΑΣ Θ. , σελ.
ΚΑΚΛΑΜΑΝΗΣ Ν. , σελ.
ΛΟΒΕΡΔΟΣ Α. , σελ.
ΠΑΠΑΧΡΙΣΤΟΠΟΥΛΟΣ Α. , σελ.

Γ. Επί των επικαίρων ερωτήσεων:
ΑΛΕΞΙΑΔΗΣ Τ. , σελ.
ΒΑΡΔΑΛΗΣ Α. , σελ.
ΘΕΟΧΑΡΗΣ Θ. , σελ.

Δ. Επί του σχεδίου νόμου του Υπουργείου Ναυτιλίας και Νησιωτικής Πολιτικής:
ΔΡΙΤΣΑΣ Θ. , σελ.
ΚΑΡΡΑΣ Γ. , σελ.
ΚΟΥΖΗΛΟΣ Ν. , σελ.
ΜΑΝΩΛΑΚΟΥ Δ. , σελ.

Ε. Επί του σχεδίου νόμου του Υπουργείου Εξωτερικών:
ΒΑΡΔΑΛΗΣ Α. , σελ.
ΚΟΥΖΗΛΟΣ Ν. , σελ.
ΜΑΡΔΑΣ Δ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΞB΄

Δευτέρα 25 Ιανουαρίου 2016

Αθήνα, σήμερα στις 25 Ιανουαρίου 2016, ημέρα Δευτέρα και ώρα 17.35΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση, αφού διαπιστώθηκε η απαιτούμενη απαρτία.

Έχω την τιμή να ανακοινώσω στο Σώμα ότι οι Υπουργοί Ναυτιλίας και Νησιωτικής Πολιτικής, Οικονομίας, Ανάπτυξης και Τουρισμού, Εξωτερικών, Οικονομικών και η Αναπληρώτρια Υπουργός Οικονομίας, Ανάπτυξης και Τουρισμού κατέθεσαν στις 25-1-2016 σχέδιο νόμου: «Κύρωση του Μνημονίου Κατανόησης στον τομέα της ναυτιλιακής συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τουρκίας».

Παραπέμπεται στην αρμόδια Διαρκή Επιτροπή.

Επίσης, θα ήθελα να σας αναγνώσω τις ακόλουθες επιστολές προς τον Πρόεδρο της Βουλής:

«Κύριε Πρόεδρε, σας παρακαλώ όπως εγκρίνετε ολιγοήμερη άδειά μου από Κυριακή 24 Ιανουαρίου έως και Δευτέρα 25 Ιανουαρίου στο εξωτερικό. Ο Βουλευτής Χρήστος Κωνσταντίνου Μαντάς».

«Αξιότιμε κύριε Πρόεδρε, με την παρούσα αιτούμαι όπως μου χορηγηθεί άδεια απουσίας την 25η Ιανουαρίου, καθώς θα συμμετάσχω στην επίσημη επίσκεψη του Προέδρου της Νέας Δημοκρατίας κ. Κυριάκου Μητσοτάκη στην Κύπρο. Μετά τιμής, Γιώργος Κουμουτσάκος».

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τις ζητηθείσες άδειες.

Επίσης, έχω την τιμή να ανακοινώσω στο Σώμα ότι ο Υπουργός Δικαιοσύνης Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει στις 25-11-2015, ποινική δικογραφία, που αφορά στον πρώην Υπουργό Εθνικής Άμυνας κ. Γιάννο Παπαντωνίου.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αζερμπαϊτζάν για τις Θαλάσσιες Μεταφορές».

Το νομοσχέδιο, ως γνωστόν, ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας. Η Χρυσή Αυγή είχε ψηφίσει «παρών» στη Διαρκή Επιτροπή και το Κομμουνιστικό Κόμμα «όχι».

Επομένως ξεκινούμε με τον εκπρόσωπο της Χρυσής Αυγής.

Κύριε Κούζηλε, έχετε τον λόγο για πέντε λεπτά.

**ΝΙΚΟΛΑΟΣ ΚΟΥΖΗΛΟΣ:** Ευχαριστώ πολύ, κύριε Πρόεδρε.

Πάγια θέση του Λαϊκού Συνδέσμου- Χρυσή Αυγή είναι η γεωπολιτική στροφή προς τη Ρωσία. Άρα δεν θεωρούμε σωστή μια εμπορική συμφωνία με το Αζερμπαϊτζάν και, ειδικότερα, όταν το Αζερμπαϊτζάν είναι φίλια χώρα και φυλετικά συγγενική με την Τουρκία. Αυτό δημιουργεί πολλά προβλήματα για εμάς. Καταψηφίζουμε, λοιπόν, την εν λόγω κύρωση.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε πολύ.

Ως Κοινοβουλευτική Εκπρόσωπος για το συγκεκριμένο θέμα από το Κομμουνιστικό Κόμμα Ελλάδας έχει οριστεί η κ. Μανωλάκου.

Κυρία Μανωλάκου, έχετε τον λόγο για πέντε λεπτά.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Τέτοιες συμφωνίες, όπως και η σημερινή, έχουν υπογραφεί τουλάχιστον με σαράντα χώρες, όπως οι Φιλιππίνες και άλλες. Έχουν ακριβώς το ίδιο περιεχόμενο, γιατί εξασφαλίζουν ανασφάλιστους ναυτεργάτες από αυτές τις χώρες με νόμιμο τρόπο. Γι’ αυτό και στα διάφορα άρθρα και αυτής της συμφωνίας αναφέρεται ότι η συμφωνία γίνεται εντός των ορίων της σχετικής εθνικής νομοθεσίας τους μεταξύ των συμβαλλομένων.

Γι’ αυτό τα ναυτεργατικά σωματεία καταγγέλλουν και τη σημερινή, όπως και τις προηγούμενες κυβερνήσεις, και διαβάζω ακριβώς όπως το λένε: Η Κυβέρνηση ΣΥΡΙΖΑ-ΑΝΕΛ συνεχίζει την πολιτική των προκατόχων της, για να υπηρετεί τα συμφέροντα του εφοπλιστικού κεφαλαίου.

Δεν προωθεί την πρόταση των ναυτεργατικών σωματείων που είναι ενάντια στη «μαύρη», ανασφάλιστη εργασία. Και είναι το σύνολο των πλοίων που υπόκεινται στον ν. 27/1975 να καταθέτουν στο ΓΕΝΕ τις καταστάσεις πληρώματος και σε κάθε αντικατάσταση του πληρώματος να ναυτολογούνται από το ΓΕΝΕ όλοι οι ναυτεργάτες με συλλογική σύμβαση εργασίας και κοινωνικοασφαλιστική προστασία.

Αυτά λένε τα ναυτεργατικά σωματεία. Ορίστε και η πρόσφατη ανακοίνωση πέντε ναυτεργατικών σωματείων με ειδική αναφορά. Την καταθέτω για τα Πρακτικά. Αυτή τη θέση τους την έχουν επανειλημμένα φέρει στο Υπουργείο Εμπορικής Ναυτιλίας και η Κυβέρνηση την έχει υπ’ όψιν της.

(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεπώς η ισορροπημένη και με ισχυρή βάση αμοιβαιότητας για τις δύο χώρες συμφωνία -όπως υποστηρίζει η Κυβέρνηση και ο εκπρόσωπος της Πλειοψηφίας ή ακόμη και η Αξιωματική Αντιπολίτευση, που στηρίζει και ενθαρρύνει τη σύναψη τέτοιων συμφωνιών, ή τα άλλα κόμματα της Αντιπολίτευσης, που θεωρούν ότι είναι σε σωστή κατεύθυνση και πρωτοβουλίες σαν και αυτή στηρίζουν την ελληνική ναυτιλία- δεν αφορά το ναυτεργατικό δυναμικό αλλά το κέρδος των εφοπλιστών.

Είναι, λοιπόν, μια ακόμη συμφωνία με συγκεκριμένο στόχο την ενθάρρυνση της συνεργασίας αποκλειστικά μεταξύ επιχειρηματιών στον τομέα των θαλάσσιων μεταφορών –μιλάμε για το εφοπλιστικό κεφάλαιο- που θα εξασφαλίζει φθηνό, ανασφάλιστο ναυτεργατικό δυναμικό από το Αζερμπαϊτζάν και νέα κερδοφορία χωρίς εμπόδια από την εξασφάλιση επίσπευσης της ναυτιλιακής κίνησης, την αποφυγή καθυστερήσεων των πλοίων, τόσο με την επίσπευση όσο και με την απλούστευση της διεξαγωγής των εν γένει λιμενικών διατυπώσεων, τα μειωμένη τέλη και τέλη πλοήγησης στα φιλικά προς το περιβάλλον δεξαμενόπλοια.

Βέβαια, αυτή η συμφωνία είναι του 2011 και την υπέγραψε η τότε κυβέρνηση του ΠΑΣΟΚ. Στη συμφωνία αναφέρεται καθαρά ότι οι αρμόδιες διοικητικές και δικαστικές αρχές κάθε συμβαλλόμενου μέρους δεν επιλαμβάνονται οποιωνδήποτε αξιώσεων, που σχετίζονται με τη σύμβαση εργασίας μέλους του πληρώματος πλοίου του άλλου μέρους.

Με αυτή την έννοια φαίνεται καθαρά ότι το εφοπλιστικό κεφάλαιο, αν και είναι κοσμοπολίτικο, έχει ανάγκη από μια χώρα ως βάση αναφοράς, ακόμη κι αν χρησιμοποιεί ευκαιριακή σημαία για το κέρδος του. Τη χρειάζεται αυτή τη χώρα αναφοράς όχι μόνο για τη μείωση των οργανικών θέσεων, των μισθών και των συντάξεων, που προώθησαν και προωθούν οι ελληνικές κυβερνήσεις, αλλά και για να διαπραγματεύεται την εξασφάλιση της κερδοφορίας του, όπως γίνεται μέσα από αυτή τη συμφωνία, που έκανε η πιο προηγούμενη κυβέρνηση και συνεχίζει την υλοποίησή της η σημερινή Κυβέρνηση ΣΥΡΙΖΑ-ΑΝΕΛ.

 Μήπως το ίδιο δεν γίνεται και με το ασφαλιστικό; Τους αντιασφαλιστικούς νόμους των προηγούμενων κυβερνήσεων, που καταγγέλλατε στο παρελθόν, τους προωθείτε και μάλιστα στην πιο αντιδραστική τους μορφή. Μόνο που αυτά τα κόμματα της Αντιπολίτευσης παριστάνουν τους ανήξερους για το έγκλημα στην κοινωνική ασφάλιση.

Το Κομμουνιστικό Κόμμα Ελλάδας, λοιπόν, καταψηφίζει ό,τι χαντακώνει τους εργαζόμενους, την εργατική τάξη και τα δικαιώματά τους και ενισχύει τα κέρδη του πιο άγριου, του πιο εκμεταλλευτικού κεφαλαίου, που είναι το εφοπλιστικό κεφάλαιο.

Βεβαίως καθόλου δεν μας κάνει εντύπωση, που και τα άλλα κόμματα στηρίζουν αυτή τη συμφωνία, αφού στηρίζουν και στηρίζονται από το εφοπλιστικό κεφάλαιο.

Καταψηφίζουμε, λοιπόν, τη συμφωνία ως βαθιά αντεργατική.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ, κυρία Μανωλάκου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθητές και μαθήτριες και πέντε εκπαιδευτικοί συνοδοί τους από το Γενικό Λύκειο της Αταλάντης.

Καλωσορίσατε στη Βουλή των Ελλήνων!

(Χειροκροτήματα απ’ όλες τις πτέρυγες της Βουλής)

Κύριε Υπουργέ, εφόσον επιθυμείτε, μπορείτε να λάβετε τον λόγο για πέντε λεπτά.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε. Πολύ λιγότερο χρόνο θα χρειαστώ.

Έγινε επαρκής συζήτηση στην επιτροπή. Νομίζω ότι όλα αυτά τα ζητήματα που τέθηκαν και πολλά άλλα έχουν αποσαφηνιστεί. Θα κάνω μόνο δύο σχόλια. Αναφορικά με την ένσταση και την κριτική ότι το Αζερμπαϊτζάν έχει φιλικές σχέσεις με την Τουρκία, δεν νομίζω ότι αυτό μπορεί να είναι εμπόδιο στο να αναπτύξει η χώρα μας σχέσεις εμπορικές, διπλωματικές και οποιεσδήποτε άλλες με μία χώρα που φιλοδοξούμε ακριβώς στην πορεία να αποκτήσει η Ελλάδα πολύ πιο στενές και φιλικές σχέσεις, όπως και με κάθε χώρα. Άλλωστε, διακηρυγμένη είναι η αρχή μας της πολυδιάστατης εξωτερικής πολιτικής.

Σε σχέση με όσα η κ. Μανωλάκου -και στην επιτροπή και σήμερα εδώ στην Ολομέλεια- εξέθεσε, νομίζω ότι πρόκειται για μία υπέρβαση του κειμένου. Τα θέματα που έθιξε, τουλάχιστον σε κάποια διάσταση, όντως είναι υπαρκτά, αλλά αφορούν ακριβώς ζητήματα περιφρούρησης και κατοχύρωσης της εργατικής νομοθεσίας, ζητήματα λειτουργίας του Γραφείου Ευρέσεως Ναυτικής Εργασίας, του ΓΕΝΕ, που πράγματι έχουν τεθεί και από τα σωματεία και τα συζητούμε και έχουμε δεσμευτεί ότι εντός των ημερών θα συγκροτήσουμε και ειδική ομάδα εργασίας για να τεθούν ζητήματα, που αφορούν τη ναυτική εργασία ως προς το κατά πόσο μπορεί να υπάρχουν «παράθυρα» που να επιτρέπουν την ανασφάλιστη εργασία, τους κανόνες ναυτολόγησης και όλα αυτά.

Δεν νομίζω, όμως -και τελειώνω με αυτό, κύριε Πρόεδρε- ότι αυτά εμπεριέχονται στις ρυθμίσεις και τις προβλέψεις αυτής της συμφωνίας. Έχει είκοσι δύο άρθρα. Νομίζω ότι, όπως το χαρακτήρισε και ο εισηγητής της Πλειοψηφίας κ. Συρμαλένιος, είναι μία συμφωνία και ισορροπημένη και που κινείται στη βάση της αβεβαιότητος.

Τα ζητήματα, που προβλέπονται και ρυθμίζονται και ως προς τη ναυτική εργασία, ενδεχομένως και εφόσον υπάρχουν προαπαιτούμενα, που δεν καλύπτονται και με τους συσχετισμούς, αλλά και με την εργατική νομοθεσία και την τήρησή τους, μπορεί να εμφιλοχωρήσουν και σε αυτή την περίπτωση. Όμως, αυτός δεν είναι λόγος για να μη συνάπτεις μία συμφωνία και να μη ρυθμίζεις ένα πλαίσιο. Το πλαίσιο που ρυθμίζει εδώ είναι ότι οι εργαζόμενοι θα αναζητούν στη δική τους χώρα την επίλυση του προβλήματος και όχι στις δικαστικές αρχές μιας άλλης χώρας. Αντιλαμβάνεστε ότι αυτό είναι απολύτως θεμιτό και δεν μπορεί να φανταστεί κανείς ότι οι Έλληνες εργαζόμενοι θα προσφύγουν στα δικαστήρια του Αζερμπαϊτζάν ή το αντίθετο. Η απειλή δε, δεν νομίζω ότι είναι -αυτή τη στιγμή τουλάχιστον- ιδιαίτερα μεγάλη. Η χώρα με την οποία συνάπτουμε αυτή τη συμφωνία δεν έχει αναπτυγμένη ναυτιλία ούτε κανένα προσωπικό, δυναμικό ναυτικών ιδιαίτερα πολυπληθές.

Νομίζω ότι αυτοί είναι επαρκείς λόγοι, για να προτείνω στο Σώμα να εγκρίνει αυτή τη συμφωνία και να κυρωθεί πλέον, μιας και το Αζερμπαϊτζάν την έχει κυρώσει από το 2011.

Ευχαριστώ.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Λοβέρδο, για τι πράγμα θέλετε τον λόγο;

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μου δίνει θάρρος μια προηγούμενη επιλογή σας. Σ’ αυτές τις συζητήσεις της κύρωσης συμβάσεων, που γίνονται βάσει του άρθρου 108, όπως αυτό…

**ΠΡΟΕΔΡΕΥΩΝ (Νικήτας Κακλαμάνης):** Βάσει του άρθρου 112 που παραπέμπει στο 108.

**ΑΝΔΡΕΑΣ ΛΟΒΕΡΔΟΣ:** Ακριβώς, βάσει του 112 που παραπέμπει στο 108, στην παράγραφο 2 του άρθρου 112. Πολύ σωστά δώσατε τον λόγο στους Κοινοβουλευτικούς Εκπροσώπους, σε όποιον ήθελε, δηλαδή, για δύο λεπτά να τοποθετηθεί γι’ αυτό και για γενικότερα θέματα. Αν σκοπεύετε να το επαναλάβετε, σας ζητώ τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, δεν υποχρεούμαι, αλλά…

**ΑΝΔΡΕΑΣ ΛΟΒΕΡΔΟΣ:** Με τη σειρά μου. Αν θέλουν άλλοι συνάδελφοι…

**ΠΡΟΕΔΡΕΥΩΝ (Νικήτας Κακλαμάνης):** …επειδή έχουμε «επιδημία» ματαίωσης επικαίρων ερωτήσεων -άρα δεν θα ταλαιπωρηθεί ιδιαίτερα το Σώμα- θα το πάω ιεραρχικά: θέλει η Κοινοβουλευτική Εκπρόσωπος ή ο εισηγητής του ΣΥΡΙΖΑ τον λόγο για δύο λεπτά για το συγκεκριμένο θέμα;

**ΝΙΚΟΛΑΟΣ ΣΥΡΜΑΛΕΝΙΟΣ:** Μπορεί μετά.

**ΠΡΟΕΔΡΕΥΩΝ (Νικήτας Κακλαμάνης):** Από ό,τι βλέπω όχι.

Θέλετε, κύριε Ανδριανέ, που είστε εισηγητής, ή εσείς, κύριε Δένδια ως Κοινοβουλευτικός;

**ΝΙΚΟΛΑΟΣ ΔΕΝΔΙΑΣ:** Αν δεν τύχει κάτι…

**ΠΡΟΕΔΡΕΥΩΝ (Νικήτας Κακλαμάνης):** Η Χρυσή Αυγή τοποθετήθηκε.

Κύριε Λοβέρδο, από τη Δημοκρατική Συμπαράταξη, ορίστε, έχετε τον λόγο για τρία λεπτά.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, σας ευχαριστώ πολύ κατ’ αρχάς. Ήταν μια πάρα πολύ καλή επιλογή αυτή που κάνατε και μας έχει οδηγήσει στην κατάθεση πρότασης προς τον κ. Βούτση από τη θέση αυτή -θα το κάνουμε και εγγράφως- να αξιοποιούνται οι συζητήσεις των κυρώσεων συμβάσεων. Όταν ανοίγει η Βουλή και η ημερήσια διάταξή της εξαντλείται στα θέματα της κύρωσης συμβάσεων, που οι συμφωνούντες δεν παίρνουν τον λόγο -και σωστά, γιατί πάει βάσει του 108, που είναι συνοπτικές οι διαδικασίες, όπως ορίζει ο Κανονισμός της Βουλής- να μπορούν να παίρνουν τον λόγο για το θέμα αυτό και για γενικότερους λόγους, για γενικότερα θέματα. Διότι δεν μπορεί, συνάδελφοι, να ανοίγει η Βουλή και να κλείνει χωρίς να ενσωματώνει ή να δίνει τη δυνατότητα να ενσωματωθεί ο ευρύτερος κοινωνικοπολιτικός διάλογος στα επιχειρήματα των Βουλευτών. Δεν είναι δυνατόν, δηλαδή, γι’ αυτά που θέλουμε να πούμε και που αφορούν την πατρίδα μας, τα τρέχοντα θέματα, να πηγαίνουμε στα κανάλια μόνο. Εφόσον η Βουλή είναι ανοιχτή, τα κόμματα διά της διαδικασίας της έκφρασής τους με τον Πρόεδρό τους ή με τον Κοινοβουλευτικό τους Εκπρόσωπο να μπορούν να πάρουν τον λόγο και να τοποθετούνται.

Αυτό είναι το θέμα μου, κύριε Πρόεδρε. Θα είναι πρότασή μας, γιατί ο κ. Βούτσης ξέρω ότι προωθεί τη σχετική διαδικασία αλλαγής του Κανονισμού.

Και θέλω, δραττόμενος αυτής της ευκαιρίας να πω, με βάση και την πληροφόρηση που έχουμε, ότι στη Διάσκεψη των Προέδρων ειδοποιηθήκαμε –εσείς ήσασταν εκεί- από τον Πρόεδρο της Βουλής ότι την Παρασκευή στην κυρωτική διαδικασία –γιατί έχουμε, νομίζω, μία κύρωση που αφορά το Υπουργείο Περιβάλλοντος- θα έρθει τροπολογία που αφορά τα ραδιοτηλεοπτικά και δεν ξέρουμε το περιεχόμενό της.

Ο κ. Κεγκέρογλου μας ενημέρωσε ότι ρώτησε, αλλά ο Πρόεδρος ήθελε απλώς να ενημερώσει για τη διαδικασία και όχι για το περιεχόμενο. Δράττομαι της ευκαιρίας να σας πω ότι θέλουμε να μάθουμε, ποιο ακριβώς θα είναι το περιεχόμενο αυτής της τροπολογίας.

Και κλείνοντας, θέλω να συνδυάσω τη σχετική μου επιχειρηματολογία με αυτά που σήμερα μας απασχολούν, και έχουν να κάνουν με τη χθεσινή προβολή ενός μικρού φιλμ, ενός -πώς να το πω;- βίντεο στην εκδήλωση του ΣΥΡΙΖΑ, το οποίο αναμεταδόθηκε, εκτός της εκδήλωσης του ΣΥΡΙΖΑ, από την ΕΡΤ, και αφορά δημοσιογράφους, ανθρώπους, κανάλια. Η αναφορά ήταν εξευτελιστική -το είδα- και μάλιστα με έναν τρόπο που δεν κατάλαβα, κύριε Πρόεδρε. Δεν το έχω ξαναζήσει άλλωστε αυτό. Τόσα χρόνια που είμαι στην πολιτική δεν το έχω ξαναζήσει.

Κλείνω με μία ακόμα σκέψη. Κυρίες και κύριοι, μπορεί για κάποιους από την Αριστερά, από όλη την Αριστερά, να τους έμεινε ο σταλινισμός και να τον εκφράζουν με μορφές πολιτικής αλητείας. Από εμάς όμως, κύριε Πρόεδρε, το Σώμα εδώ, δεν έλλειψε η υποχρέωση να προστατεύουμε τη δημοκρατία, την ελεύθερη έκφραση ακόμα και αυτών που είναι αντίθετοι με τις απόψεις μας, και να μην καταφεύγουμε σε χυδαία, φασιστικού τύπου μέσα υποστήριξης του εαυτού μας. Διότι, κυρίες και κύριοι, το έχουμε ζήσει καλά εδώ, όταν σε εγκαταλείπουν τα επιχειρήματα, δεν σε σώζει ο φασισμός ούτε ο σταλινισμός.

**ΦΩΤΕΙΝΗ ΒΑΚΗ:** Παρακαλώ, κύριε Πρόεδρε.

(Θόρυβος από την πτέρυγα του ΣΥΡΙΖΑ)

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Κόψε κάτι!

**ΠΡΟΕΔΡΕΥΩΝ (Νικήτας Κακλαμάνης):** Λοιπόν, ένα λεπτό να τελειώσω.

Κυρία Βάκη, ένας εκ των δύο θα μιλήσει. Συνεννοηθείτε και να μιλήσει ένας εκ των δύο.

Όμως, δώστε μου ένα λεπτό να τελειώσω για το συγκεκριμένο θέμα της σύμβασης. Και μετά για το θέμα που έβαλε ο κ. Λοβέρδος θα ρωτήσω τους Κοινοβουλευτικούς Εκπροσώπους και όποιος θέλει θα τοποθετηθεί.

Λοιπόν, από Το Ποτάμι για τη σύμβαση θέλει κάποιος τον λόγο;

**ΑΙΚΑΤΕΡΙΝΗ ΜΑΡΚΟΥ:** Όχι.

**ΠΡΟΕΔΡΕΥΩΝ (Νικήτας Κακλαμάνης):** Από τους Ανεξάρτητους Έλληνες για τη σύμβαση, και όχι για το θέμα που έβαλε ο κ. Λοβέρδος -θα συζητηθεί μετά αυτό- θέλει κάποιος τον λόγο;

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Κύριε Πρόεδρε…

**ΠΡΟΕΔΡΕΥΩΝ (Νικήτας Κακλαμάνης):** Από την Ένωση Κεντρώων για τη σύμβαση θέλετε τον λόγο;

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Κύριε Πρόεδρε, θέλω εγώ τον λόγο για τη σύμβαση. Δεν με ακούσατε πριν.

**ΠΡΟΕΔΡΕΥΩΝ (Νικήτας Κακλαμάνης):** Για τη σύμβαση και όχι για το άλλο θέμα;

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Ορίστε, έχετε τον λόγο για δύο λεπτά.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Δεν θα χρειαστώ δύο λεπτά, ίσως μου χρειαστεί μόνο ένα λεπτό.

Δράττομαι της ευκαιρίας, επειδή είναι ένα θέμα για το οποίο θα γίνει επίκαιρη ερώτηση στο μέλλον και επειδή έχω μπροστά μου τον Υπουργό Εμπορικής Ναυτιλίας, να θυμίσω κάτι. Εννοείται ότι εμείς ψηφίζουμε αυτή την σύμβαση, δεν το συζητάω. Θέλω απλά να θυμίσω ότι οι Έλληνες εφοπλιστές -και σας τα λέει αυτά ένας άνθρωπος, που μένει στην Κυψέλη, που κάνει πολύ λιτή ζωή- θα μπορούσαν να διαδραματίσουν ένα καθοριστικό ρόλο, κύριε Υπουργέ, στο θέμα της ανεργίας των Ελλήνων, της ελληνικής κοινωνίας.

Τι θέλω να πω; Δράττομαι της ευκαιρίας. Ξέρουμε όλοι ότι έχουμε τον μεγαλύτερο εμπορικό στόλο στον πλανήτη. Ξέρουμε ότι κάθε μέρα γίνονται διάφορα φόρουμ να προσελκύσουν τους Έλληνες εφοπλιστές να επισκευάζουν τα πλοία τους ή στην Τουρκία ή στην Κύπρο ή στην Σιγκαπούρη ή στην Ιαπωνία.

Επίσης, με τα Ναυπηγεία Σκαραμαγκά και δεν ξέρω με ποια άλλα θα μπορούσαμε –ειλικρινά σας το λέω- να καλύψουμε ένα τεράστιο, ένα μεγάλο κομμάτι ανεργίας. Και δεν θα μιλήσω για υπερβολές θυμίζοντας τις πεντακόσιες χιλιάδες θέσεις για τις οποίες μιλούν οι αναλυτές. Εγώ μιλάω για τετρακόσιες, τριακόσιες, διακόσιες χιλιάδες θέσεις! Αυτό, λοιπόν, είναι ένα ζήτημα που θα πρέπει να ξαναδούμε.

Ξέρουμε όλοι ότι οι Έλληνες εφοπλιστές δεν έχουν δοσοληψίες ούτε με το ελληνικό δημόσιο ούτε με τις ελληνικές τράπεζες. Αυτό που χρειάζεται είναι κατανόηση. Έτσι, πιστεύω ότι θα πρέπει να δούμε αυτό το κομμάτι που μας καίει –γιατί η χώρα μας βρίσκεται σε κρίση και το ποσοστό ανεργίας είναι μεγάλο- με άλλο πνεύμα και πιστεύω ότι έχω την κατανόησή σας.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, τώρα θα ολοκληρώσω τα της πρώτης σύμβασης και μετά πριν μπούμε στη δεύτερη σύμβαση θα επανέλθω, όπως σας υποσχέθηκα, στο άλλο θέμα.

Σύμφωνα, λοιπόν, με όσα έχω ενημερωθεί από τη Διαρκή Επιτροπή, ο ΣΥΡΙΖΑ ψηφίζει «ΝΑΙ» για τη σύμβαση.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Καρρά, για τη σύμβαση θέλετε τον λόγο;

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε τον λόγο για δύο λεπτά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Λιγότερο χρόνο θα χρειαστώ, κύριε Πρόεδρε. Σας ευχαριστώ.

Θα ήθελα να υποβάλλω στον κύριο Υπουργό δύο ερωτήσεις. Η πρώτη ερώτηση αφορά, το αν έχουμε εικόνα του μεγέθους της ναυτιλίας του Αζερμπαϊτζάν.

Το δεύτερο θέμα έχει να κάνει, με το ότι εμείς κατανοούμε ότι πρόκειται για μια τυπική σύμβαση και δεν έχουμε αντίρρηση. Εκείνο όμως που θα ήθελα να ρωτήσω είναι το εξής: Βλέπω ότι η Συμφωνία έχει υπογραφεί το 2011. Μας λέτε ότι έχει κυρωθεί ήδη από το 2011 από το Κοινοβούλιο του Αζερμπαϊτζάν. Η καθυστέρηση –και αν θέλετε μου απαντάτε σ’ αυτό- συνδέεται με το ζήτημα της αποκρατικοποίησης της ΔΕΠΑ-ΔΕΣΦΑ ή είναι κάτι ξεχωριστό;

Επίσης, θα ήθελα να κάνω μία επισήμανση στο εξής: Είναι γνωστό ότι αυτήν τη στιγμή η ελληνική ναυτιλία χειμάζεται. Υπάρχουν καθημερινά δημοσιεύματα ότι γραφεία και εταιρείες μεταφέρονται εκτός Πειραιά. Είναι γνωστό, όπως είπε ο κ. Παπαχριστόπουλος, ότι ουσιαστικά τα ναυπηγεία δεν λειτουργούν. Έχω το παράδειγμα του Νεωρίου της Σύρου που επί επτά μήνες δεν είχε καμμία δραστηριότητα και εξακολουθεί να μην έχει.

Επ’ ευκαιρία της συμβάσεως και έστω αν παρεκκλίνω λίγο της συζήτησης, θα ήθελα να ακούγαμε τον Υπουργό –όχι να ανοίξουμε συζήτηση, αλλά να μας απαντήσει μονολεκτικά- σχετικά με το αν προτίθεται να φέρει κάποια θέματα που θα βοηθήσουν τη ναυτιλία. Η ναυτιλία δεν είναι μόνο ο εφοπλισμός, αλλά είναι και οι ναυτεργάτες στους οποίους υπάρχει μεγάλο ποσοστό ανεργίας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, αν θέλετε να απαντήσετε, θα σας δώσω τον λόγο για δύο λεπτά.

Στο σημείο αυτό όμως, κυρίες και κύριοι συνάδελφοι, θα ήθελα να σας πω ότι τέτοιου είδους θέματα τίθενται και συζητούνται στη διαρκή επιτροπή και όχι στην Ολομέλεια. Για τελευταία φορά βλέπω ότι η καλοσύνη μου αποτελεί αιτία να γίνεται κατάχρηση. Θα μένουμε, λοιπόν, πιστοί στο άρθρο 108 του Κανονισμού και δεν θα ανοίγω κουβέντα.

Εν πάση περιπτώσει, αφού τέθηκαν τα ερωτήματα, κύριε Υπουργέ, έχετε τον λόγο για δύο, τρία λεπτά. Όμως, σας παρακαλώ, να μην παρεκκλίνετε και εσείς και θέσετε κι άλλα θέματα.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Όχι, κύριε Πρόεδρε, θα είμαι όσο το δυνατόν πιο σύντομος. Έχετε δίκιο σχετικά με το ότι τα περισσότερα απ’ αυτά τα θέματα τέθηκαν και στην επιτροπή.

Έρχομαι λοιπόν στη ναυτιλία του Αζερμπαϊτζάν. Το Αζερμπαϊτζάν δεν είναι ναυτική χώρα, αλλά χώρα παραγωγός υδρογονανθράκων. Ως εκ τούτου, ενδιαφέρεται για τη δυνατότητα εξασφάλισης των καλύτερων προϋποθέσεων για τη μεταφορά τους. Εκείνοι έχουν αυτό το ενδιαφέρον. Τα ελληνικά πλοία, τα ελληνόκτητα κ.λπ. επίσης διατίθενται. Το ελληνικό κράτος, όπως και η ελληνική κοινωνία μπορούν να έχουν οφέλη από την αμοιβαιότητα αυτής της σχέσης υπό όρους και προϋποθέσεις, τις οποίες νομίζω ότι εξασφαλίζει αυτή η σύμβαση.

Τώρα όσον αφορά το ερώτημά σας, που αφορά την καθυστέρηση, ετέθη και στην Επιτροπή. Δεν υπάρχει σκοπιμότητα. Είναι σύνηθες πρόβλημα. Από την προηγούμενη περίοδο το έχουμε θέσει και εμείς. Έχουν αναληφθεί πρωτοβουλίες στο Υπουργείο Εξωτερικών, για την επιτάχυνση των διαδικασιών κύρωσης των συμφωνιών. Έχουν υπάρξει βελτιώσεις, αλλά δεν έχουμε φτάσει στο επιθυμητό. Όμως, εδώ επί του συγκεκριμένου δεν υπήρχε κάποια σκοπιμότητα.

Όσον αφορά την ανεργία των ναυτικών, κύριε συνάδελφε, πράγματι έχετε απόλυτο δίκιο και συνυπογράφω αυτά που λέτε. Οι πρωτοβουλίες του Υπουργείου από την πρώτη στιγμή απευθυνόμενες σε κάθε κατεύθυνση είναι η ενθάρρυνση με συστηματικό και πιεστικό τρόπο της υπογραφής μιας νέας συλλογικής σύμβασης μεταξύ της Ένωσης Ελλήνων Εφοπλιστών και της ΠΝΟ, που όχι μόνο θα προβλέπει τα γνωστά θέματα εργασιακών σχέσεων, αποδοχών και όλα αυτά, αλλά θα εμπεριέχει τουλάχιστον για μια τριετία και δεσμευτική υποχρέωση δραστικής αύξησης πρόσληψης Ελλήνων εργατών κυρίως των κατωτέρων πληρωμάτων στα πλοία με ελληνική σημαία, αλλά και στα ελληνόκτητα. Δεν έχει ωριμάσει ακόμα, υπάρχουν ενδείξεις ότι ωριμάζει.

Kαι δεύτερο επίπεδο είναι αυτό που έθεσε η κ. Μανωλάκου, η βελτίωση της λειτουργίας του Γραφείου Ευρέσεως Ναυτικής Εργασίας. Σε αυτά τα δύο μέτωπα κινούμαστε.

Τέλος, για τα ναυπηγεία είναι μια μεγάλη συζήτηση. Όπως γνωρίζετε, τα ελληνικά ναυπηγεία είναι σε ιδιωτικά χέρια, κατέρρευσαν –για πολλούς και διάφορους λόγους- και η προσπάθεια ανασυγκρότησης της ναυπηγικής βιομηχανίας είναι αντικείμενο συνεχών πρωτοβουλιών της Κυβέρνησης. Ελπίζω ότι στο επόμενο διάστημα θα έχουμε να ανακοινώσουμε και ένα συνολικό σχεδιασμό.

Πάντως, άλλα είναι τα προβλήματα του Σκαραμαγκά, άλλα της Ελευσίνας, άλλα της Σύρου. Όλα αυτά όμως, συμποσούνται στη μεγάλη κρίση της ναυπηγικής βιομηχανίας, όπως και της ναυπηγοεπισκευαστικής ζώνης του Περάματος.

Πάντως, και τελειώνω με αυτό, αν δεν λύσουμε το πρόβλημα του Σκαραμαγκά, που είναι η ναυαρχίδα της ναυπηγικής βιομηχανίας και έχει και τη μεγαλύτερη δεξαμενή της Μεσογείου, δεν μπορούμε να λύσουμε συνολικά το πρόβλημα της ναυπηγικής βιομηχανίας.

Πάντως, κύριε Πρόεδρε, το άρθρο 108 που παραπέμπει στο 112, δεν μπορεί να είναι η ευκαιρία για την παρέμβαση του κ. Λοβέρδου.

**ΠΡΟΕΔΡΕΥΩΝ (Νικήτας Κακλαμάνης):** Το άρθρο 112, που παραπέμπει στο άρθρο 108.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ναι, συγγνώμη.

Η Κοινοβουλευτική Εκπρόσωπος του ΣΥΡΙΖΑ θα απαντήσει, απ’ ό,τι είδα. Δεν χρειάζεται να κάνω κανένα σχόλιο εγώ επ’ αυτού περισσότερο.

**ΠΡΟΕΔΡΕΥΩΝ (Νικήτας Κακλαμάνης):** Μακάρι, πάντως, κύριε Υπουργέ, η παρατυπία μέσα σε αυτό το Κοινοβούλιο να είναι ότι άφησα τον κ. Λοβέρδο να πει αυτό.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Όχι, αλλά το κάθε τι έχει την ισορροπία του.

**ΠΡΟΕΔΡΕΥΩΝ (Νικήτας Κακλαμάνης):** Όχι, να μην κάνουμε κουβέντα, έχετε την άποψή σας θα μιλήσουν όλοι. Εντάξει, το καταλαβαίνω. Δεν θα στερήσω τον λόγο σε κανέναν.

Η Ένωση Κεντρώων παρά ταύτα, κύριε Καρρά, ψηφίζει «ΝΑΙ»;

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Επομένως, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αζερμπαϊτζάν για τις Θαλάσσιες Μεταφορές».

Ερωτάται το Σώμα: Γίνεται δεκτό το νομοσχέδιο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το νομοσχέδιο του Υπουργείου Ναυτιλίας και Νησιωτικής Πολιτικής: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αζερμπαϊτζάν για τις Θαλάσσιες Μεταφορές» έγινε δεκτό κατά πλειοψηφία, σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 26α)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα παρέσχε τη ζητηθείσα εξουσιοδότηση.

Πριν, λοιπόν, πάμε στη δεύτερη σύμβαση, θα μιλήσει ο εισηγητής του ΣΥΡΙΖΑ ή η Κοινοβουλευτική Εκπρόσωπος για το θέμα που έβαλε ο κ. Λοβέρδος; Ποιος θέλει εκ των δύο να μιλήσει; Επειδή είναι παρεμπίπτον δεν υπάρχει χαρτί από το Κόμμα σας, άρα ερωτώ εσάς.

**ΝΙΚΟΛΑΟΣ ΣΥΡΜΑΛΕΝΙΟΣ:** Μπορούμε να μοιραστούμε τον χρόνο;

**ΠΡΟΕΔΡΕΥΩΝ (Νικήτας Κακλαμάνης):** Δεν γίνεται να μοιραστεί.

Να σας πω τώρα εκ της εμπειρίας, κύριε Συρμαλένιε, ότι είθισται σε τέτοιου είδους θέματα να παίρνουν τον λόγο οι Κοινοβουλευτικοί Εκπρόσωποι. Αλλά από εκεί και πέρα, εγώ δεν μπορώ να παρέμβω, σας λέω τι είθισται.

Επομένως, η κ. Βάκη, έχει τον ίδιο χρόνο με τον κ. Λοβέρδο, δηλαδή τρία λεπτά.

Ορίστε, κυρία Βάκη, έχετε τον λόγο.

**ΦΩΤΕΙΝΗ ΒΑΚΗ:** Ευχαριστώ πολύ, κύριε Πρόεδρε.

Κατ’ αρχάς, εκφράσεις όπως «φασίστες σταλινικοί», οι οποίοι απάδουν και προς τον χώρο που βρισκόμαστε -βρισκόμαστε στον ναό της Δημοκρατίας- απάδουν προς τον Κοινοβουλευτισμό και τα Κοινοβουλευτικά ήθη, παρακαλώ πολύ, να απαλειφθούν από τα Πρακτικά ή να τις ανακαλέσει ο συνάδελφος.

**ΑΝΔΡΕΑΣ ΛΟΒΕΡΔΟΣ:** Όχι! Με τίποτα!

**ΦΩΤΕΙΝΗ ΒΑΚΗ:** Τώρα, τα περί «χαλκείων» και «παραποιημένων στοιχείων», δεν καταλαβαίνω πού τα βρήκε.

Όσον αφορά αυτά που λέτε για τα Μέσα, κύριε συνάδελφε, μη θυμηθούμε το ρόλο που παίζανε και παίζουν τα συστημικά Μέσα με τη βοήθειά σας, μη θυμηθούμε το ότι δεν θέλετε ακόμα και τώρα και μπλοκάρετε τη σύσταση του ΕΣΡ, για να μην εφαρμοστεί ο νόμος, δηλαδή να μπει μία τάξη σε είκοσι πέντε χρόνια αυθαιρεσίας, ασυδοσίας και διαπλοκής, με αυτό το αίσχος που γίνεται με τις αδειοδοτήσεις των καναλιών. Μην πάμε και λίγο πιο πίσω σε παραποιημένα στοιχεία και σε δημοσιογράφους που δεν αξίζουν το όνομά τους, όταν γνωστό κανάλι, μία ημέρα πριν το δημοψήφισμα, το Σάββατο, παρανόμως αναμετέδιδε πολιτικές εκπομπές, όταν τρομοκρατούσαν τον κόσμο με ψευδή στοιχεία και στημένες εικόνες και δημιουργούσαν μία εικονική πραγματικότητα, με τη δική σας συνέργεια και συνενοχή.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Δένδιας.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, η παρέμβαση του συναδέλφου κ. Λοβέρδου μάς δίνει τη δυνατότητα σήμερα και όχι την Παρασκευή να θίξουμε κάτι, το οποίο υπήρξε πρωτοφανές, πρέπει να πω. Είμαστε αρκετοί από εμάς είτε ενεργοί στην πολιτική είτε ενεργοί πολίτες και παρατηρούμε τα πράγματα επί πάρα πολλά χρόνια στη χώρα. Δεν έχω δει ποτέ σε καμμία εκδήλωση οιουδήποτε κόμματος, οιασδήποτε αντιλήψεως και κάτω από καθεστώς οποιασδήποτε οξύτητας, γεγονός σαν αυτό που παρατηρήθηκε στην πανηγυρική -εδώ ανοίγω παρένθεση, για να διατυπώσω ένα ερώτημα: Γιατί πανηγυρική; Τι ακριβώς πανηγυρίζουμε; Αλλά, εν πάση περιπτώσει, κλείνω την παρένθεση- εκδήλωση του ΣΥΡΙΖΑ την προηγούμενη Κυριακή.

(Θόρυβος-διαμαρτυρίες από την πτέρυγα του ΣΥΡΙΖΑ)

Εσείς πανηγυρίζετε και όχι η ελληνική κοινωνία και αυτό είναι το πρόβλημα. Πανηγυρίζετε εκτός τόπου και εκτός χρόνου. Πανηγυρίζετε σε στιγμή απόλυτης κρίσης και πανηγυρίζετε αγνοώντας πού βρίσκεται το κοινωνικό αίσθημα. Πανηγυρίζετε προσπαθώντας ίσως να δυναμιτίσετε την οποιαδήποτε προσπάθεια συνεννόησης, ενώπιον μιας μεγάλης κρίσης στην οποία και εσείς τα μέγιστα συνεργήσατε.

Εν πάση περιπτώσει, οφείλετε να σέβεστε την ελευθεροτυπία. Οφείλετε να σέβεστε τους κανόνες της δημοκρατίας. Θα τα πούμε και την Παρασκευή αν διανοηθείτε να φέρετε τροπολογία του περιεχομένου που συναρτάται.

Κύριε Πρόεδρε, κυρίες και κύριοι συνάδελφοι, εδώ θα πρέπει να καταλήξουμε σε κάτι, το οποίο είναι πάρα πολύ βασικό και αφού καταλήξουμε σε αυτό, να το σεβαστούμε όλοι. Η χώρα δεν έχει εξέλθει από την κρίση. Η χώρα βρίσκεται ακόμα σε βαθύτατη κρίση. Η προσπάθεια του ΣΥΡΙΖΑ να παρουσιάζει ότι αποτελεί ένα «FORT CHEYENNE» της πολιτικής ζωής, μέσα στο οποίο βρίσκονται οι καλοί «καουμπόηδες» και απ’ έξω είναι οι κακοί Ινδιάνοι, οι οποίοι το πολιορκούν, εξομοιώνοντας τους πάντες αδιακρίτως και τελικά στρεφόμενοι και εναντίον της ελευθεροτυπίας, της ελευθερίας του λόγου, της ελευθερίας των δημοσιογράφων να διατυπώνουν ελευθέρως άποψη, είναι κάτι το οποίο δεν βοηθά την χώρα, δεν βοηθά την κοινωνία και δεν βοηθά την επίλυση των προβλημάτων.

Θεωρούσα και θεωρώ πάντοτε ότι η χώρα αυτή είναι σε τέτοιο δύσκολο σημείο, που μόνο ή τουλάχιστον η ειλικρινής συνεννόηση και οι χαμηλοί τόνοι μπορούν να βοηθήσουν. Αυτό, λοιπόν, ζητώ από τους συναδέλφους του ΣΥΡΙΖΑ: Να διατηρήσουν αυτούς τους χαμηλούς τόνους και να μην μπουν στην παγίδα της τεχνητής όξυνσης, την οποία προσπαθούν να καλλιεργήσουν τον τελευταίο καιρό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κούζηλε, θέλετε να σας δώσω τον λόγο για το συγκεκριμένο θέμα;

**ΝΙΚΟΛΑΟΣ ΚΟΥΖΗΛΟΣ:** Όχι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Αργότερα, ίσως στην άλλη τοποθέτησή σας.

Ευχαριστώ.

Κυρία Μανωλάκου, θέλετε τον λόγο;

**ΔΙΑΜΑΝΤΩ ΜΑΝΩΛΑΚΟΥ:** Όχι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Από Το Ποτάμι, κ. Χάρη Θεοχάρη, θέλετε τον λόγο;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Όχι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Από τους Ανεξάρτητους Έλληνες, κύριε Παπαχριστόπουλε, θέλετε τον λόγο;

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, έχετε τον λόγο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ.

Θέλω, ήρεμα να θυμίσω ότι αυτήν τη στιγμή που μιλάμε, τα ΜΜΕ με νούμερα και ονόματα χρωστάνε 808 εκατομμύρια ευρώ. Τα νόμιμα και τα φανερά. Χρωστάνε 808 εκατομμύρια ευρώ, τα οποία το πιο πιθανό είναι να είναι δανεικά και αγύριστα.

Θέλω, ακόμα να θυμίσω, και δεν θα φάω τον χρόνο σας, ότι ένας συγκεκριμένος ιδιοκτήτης μέσου είχε βάλει ένα στοίχημα ότι θα βάλει 1 εκατομμύριο και θα ρίξει την Κυβέρνηση. Την έριξε.

Θέλω, ακόμα, να θυμίσω ότι ο Ανδρέας Παπανδρέου είχε πάει στο εδώλιο του δικαστηρίου όταν τα συμφέροντα πέντε εκδοτών κινδύνευαν.

Θέλω, να θυμίσω ότι σχεδόν όλοι οι Πρωθυπουργοί της χώρας, μέσα σε κλειστές πόρτες, από τρεις καναλάρχες, πέντε τραπεζίτες και μερικές οικογένειες έπαιρναν την άγουσα και έδιναν δαχτυλίδι στον επόμενο.

Θέλω να θυμίσω ότι οι λίστες των μεγάλων περιφερειών αποφασίζονταν πριν καν γίνουν οι εκλογές.

Αυτό το καθεστώς απίστευτου αυταρχισμού και ασυδοσίας θα περίμενα -με το δεδομένο ,μάλιστα, ότι ο σημερινός Πρόεδρος της Δημοκρατίας έσπασε τα μούτρα του για μια δίκαιη, πολύ δίκαιη, προσπάθεια για τον βασικό μέτοχο- περισσότερη σεμνότητα και λιγότερη επιλεκτική ευαισθησία.

Δεν έχω να πω τίποτα άλλο, κύριε Πρόεδρε.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Ο τελευταίος που έχει τον λόγο είναι ο Κοινοβουλευτικός Εκπρόσωπος της Ένωσης Κεντρώων.

Κύριε Καρρά, έχετε τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, δεν θα πάρω τον λόγο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, μπορώ να μιλήσω;

**ΠΡΟΕΔΡΕΥΩΝ (Νικήτας Κακλαμάνης):** Ένα λεπτό, κύριε Υπουργέ.

Πάντως, κύριε Παπαχριστόπουλε, επειδή δεν μπορεί να πάρει τον λόγο ο συνάδελφός μου από τη Νέα Δημοκρατία, κάνω μια παρατυπία. Δεν την έχω κάνει ποτέ έναν χρόνο που είμαι Αντιπρόεδρος. Επειδή εγώ έζησα τις αλλαγές όλων των ηγεσιών στο κόμμα στο οποίο ανήκω, ουδέποτε έγινε πίσω από κλειστές πόρτες και ουδέποτε δώσαμε δαχτυλίδι. Πάντοτε γινόταν με τις διαδικασίες που προέβλεπε το καταστατικό του κόμματός μας. Τελευταία μάλιστα ήταν επίσης αποδεικτικό.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Η άποψή σας, κύριε Πρόεδρε, σεβαστή.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, κλείνει η κουβέντα εδώ. Δεν θα δώσω τον λόγο. Ή μάλλον όταν πάρετε τον λόγο για την άλλη κύρωση, μπορείτε να κάνετε και μια τοποθέτηση.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Πολύ λίγο, εκ μέρους της Κυβέρνησης θέλω να κάνω ένα σχόλιο.

**ΠΡΟΕΔΡΕΥΩΝ (Νικήτας Κακλαμάνης):** Ναι, θα σας δώσω ούτως ή άλλως τον λόγο…

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Δεν είμαι ο αρμόδιος για την άλλη κύρωση.

**ΠΡΟΕΔΡΕΥΩΝ (Νικήτας Κακλαμάνης):** Α, δεν είστε εσείς.

Ορίστε, έχετε τον λόγο για δύο λεπτά και κλείνει το θέμα εδώ.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Πολύ λιγότερο και εκ μέρους της Κυβερνήσεως θέλω να κάνω ένα σχόλιο, συμπληρωματικά σ’ αυτά που η εκπρόσωπος της Πλειοψηφίας κατέθεσε.

Πράγματι, η χθεσινή εκδήλωση είχε πανηγυρικό χαρακτήρα, πανηγυρικό χαρακτήρα δημόσιου απολογισμού ενός έτους μάχης. Στο πλαίσιο αυτής της μάχης και πριν μιλήσει ο Γραμματέας του Κόμματος και ο Πρωθυπουργός της Ελλάδας, Πρόεδρος του ΣΥΡΙΖΑ, υπήρχαν στιγμές, που προβλήθηκαν στις γιγαντοοθόνες, της χρονιάς που περάσαμε απ’ τις κοινωνικές κινητοποιήσεις, απ’ τα πιο σημαντικά γεγονότα, απ’ τη συμπεριφορά πολιτικών προσώπων και από τη συμπεριφορά του Τύπου. Τι ενοχλεί ακριβώς; Είναι καταγεγραμμένη αυτή η συμπεριφορά σ’ αυτόν τον ένα χρόνο των συστημικών μέσων ενημέρωσης και συγκεκριμένων δημοσιογράφων που λειτούργησαν με ένα συγκεκριμένο τρόπο, όπως και η βιομηχανία των παραπλανητικών δημοσκοπήσεων, οι οποίες απαξιώθηκαν πλήρως. Στο πλαίσιο αυτό, λοιπόν, εκτέθηκαν εν είδει ρεπορτάζ και πλαισίωσης του απολογισμού τα σημαντικότερα γεγονότα της χρονιάς που πέρασε και που επηρέασαν δραματικές στιγμές με έντονο τρόπο.

Ποιον ενοχλεί, λοιπόν, αυτό και γιατί αυτό είναι φασίζουσα πρακτική και γιατί όλα αυτά τα περίεργα; Απλώς είναι πρακτικές απαξιωμένες, που πρέπει ιστορικά να καταδικαστούν και να μην επαναληφθούν. Δεν γίνεται η δημοσιογραφία να είναι κατευθυνόμενη. Δεν γίνεται! Κι αυτό κατεγράφη μέσα στο 2015.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Εντάξει, είναι γεγονός ότι επ’ αυτού του θέματος δεν «εκπέμπουμε όλοι στην ίδια τη συχνότητα», όπως λέει και το γνωστό άσμα.

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: **«**Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων για την προώθηση και αμοιβαία προστασία των επενδύσεων».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση μόνο επί της κυρώσεως αυτής της συμφωνίας.

Απ’ ό,τι ενημερώθηκα από τα Πρακτικά της Επιτροπής, η Χρυσή Αυγή κράτησε επιφύλαξη και το Κομμουνιστικό Κόμμα κατεψήφισε. Επομένως, ξεκινώ από τον κ. Κούζηλο.

Έχετε τον λόγο για πέντε λεπτά. Είμαι σίγουρος ότι δεν θα τα εξαντλήσετε.

**ΝΙΚΟΛΑΟΣ ΚΟΥΖΗΛΟΣ:** Καταψηφίζουμε τη συγκεκριμένη συμφωνία.

**ΠΡΟΕΔΡΕΥΩΝ (Νικήτας Κακλαμάνης):** Καταψηφίζετε.

**ΝΙΚΟΛΑΟΣ ΚΟΥΖΗΛΟΣ:** Καταψηφίζουμε, για τα Πρακτικά.

Στην επιθετική επενδυτική πολιτική που ασκούν, που θα ασκήσουν μάλλον στο αμέσως επόμενο διάστημα τα Ηνωμένα Αραβικά Εμιράτα, δεν πρέπει να ξεχνάμε ότι από πίσω τους βρίσκονται πολλές τούρκικες offshore. Επίσης, δεν πρέπει να ξεχνάμε ότι τα Ηνωμένα Αραβικά Εμιράτα, σύμφωνα με δημοσιεύματα και διάφορες αποκαλύψεις που υπάρχουν, τροφοδοτούν το ισλαμικό χαλιφάτο, αυτούς που πολεμάνε τον χριστιανισμό, αυτούς που πολεμάνε και σφάζουν αυτήν τη στιγμή στη Μέση Ανατολή.

Για όλους τους παραπάνω λόγους, καταψηφίζουμε το εν λόγω νομοσχέδιο.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ πολύ, κύριε Κούζηλε.

Για την παρούσα σύμβαση από το Κομμουνιστικό Κόμμα Ελλάδας είναι να μιλήσει ο κ. Βαρδαλής.

Ελάτε, κύριε συνάδελφε, έχετε τον λόγο.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Επιτρέψτε μου μια παρατήρηση, όχι στο Προεδρείο αλλά για την κουβέντα που εξελίχθηκε για το προηγούμενο θέμα της συζήτησης. Πολλοί μέσα σε αυτήν την Αίθουσα κόπτονται για τη δημοκρατική πληροφόρηση του λαού μας. Ξεχνούν, όμως, κάτι και ίσως το πιο σημαντικό. Ότι σε αυτήν τη χώρα κουμάντο στα μέσα μαζικής ενημέρωσης έκανε και κάνει το μεγάλο κεφάλαιο, οι μεγάλοι επιχειρηματικοί όμιλοι και όσα μέτρα και κανόνες και αν βάλετε, αυτό δεν πρόκειται να αλλάξει. Κουμάντο πάλι θα συνεχίσουν να κάνουν οι επιχειρηματικοί όμιλοι και σε αυτόν τον κλάδο. Και αυτό δεν έχει καμμία σχέση με τη δημοκρατική πληροφόρηση του λαού μας και τη λύση των προβλημάτων.

Έρχομαι τώρα στην κύρωση της συγκεκριμένης συμφωνίας. Κυρίες και κύριοι Βουλευτές, η διμερής συμφωνία που συζητάμε, που διαπραγματεύτηκε η προηγούμενη Κυβέρνηση και φέρνει για κύρωση η σημερινή, είναι ενταγμένη μέσα στα πλαίσια και τους κανόνες της Ευρωπαϊκής Ένωσης. Τέτοιες διμερείς συμφωνίες περιλαμβάνονται στον κατάλογο των θεμάτων που εμπίπτουν στην κοινή εμπορική πολιτική της Ευρωπαϊκής Ένωσης, με βάση τον Κανονισμό 1219/2012. Άρα, η Ευρωπαϊκή Ένωση έχει αποκλειστική αρμοδιότητα και στον τομέα αυτόν. Αυτή ορίζει τους κανόνες και την κίνηση των κεφαλαίων, συμπεριλαμβανομένων των κινήσεων κεφαλαίων που αφορούν τις επενδύσεις.

Η χώρα μας, όπως και άλλες χώρες της Ευρωπαϊκής Ένωσης, θα πρέπει να συμμορφώνεται με αυτούς τους κανόνες. Η Ευρωπαϊκή Ένωση μπορεί να τις αξιολογεί, να επεμβαίνει, να διακόπτει την εφαρμογή των διατάξεων ή να τις τροποποιεί, εφόσον το κρίνει σκόπιμο. Ακόμη και για να αρχίσει μια χώρα διαπραγματεύσεις για τη σύναψη συμφωνίας, θα πρέπει να ενημερώσει την επιτροπή και να πάρει την εξουσιοδότηση για την έναρξή τους.

Και θα πάρει εξουσιοδότηση με βάση τον συγκεκριμένο κανονισμό που ανέφερα, όταν αυτές δεν αντιβαίνουν στη συνολικότερη νομοθεσία της Ευρωπαϊκής Ένωσης, όταν δεν την κρίνουν περιττή, αν δεν είναι ασύμβατη με τις αρχές και τους στόχους της Ευρωπαϊκής Ένωσης στον τομέα της εξωτερικής δράσης ή αν δεν συνιστά σοβαρό εμπόδιο στη διαπραγμάτευση ή σύναψη διμερών επενδυτικών συμφωνιών της ίδιας της Ευρωπαϊκής Ένωσης με τρίτες χώρες. Το ποιες είναι οι αρχές και οι στόχοι της Ευρωπαϊκής Ένωσης και άρα και αυτής της διμερούς συμφωνίας, φαίνεται ξεκάθαρα και από την εισηγητική έκθεση.

Όλο το κείμενο το διαπερνά η αγωνία για το πώς θα διασφαλιστεί η προστασία των επενδύσεων και των επενδυτών. Αυτό που επιδιώκετε μέσα σε συνθήκες έντονου ανταγωνισμού είναι να διασφαλίσετε κυρίως την ανταγωνιστικότητα, να θωρακίσετε την κερδοφορία των μεγάλων κεφαλαίων ξεπερνώντας τα όποια εμπόδια προκύπτουν στην ελεύθερη κίνηση των κεφαλαίων, όπως για παράδειγμα, η προστασία από απαλλοτριώσεις και εθνικοποιήσεις, ελεύθερη εξαγωγή κεφαλαίων και κερδών, καθώς και λεπτομερή διαδικασία επίλυσης των όποιων διαφορών προκύψουν.

Η σύναψη τέτοιων διμερών συμφωνιών δεν είναι ξεκομμένη από την προσπάθεια της Κυβέρνησης, μέσα από την προώθηση των ιδιωτικοποιήσεων, να προσελκύσει ξένα κεφάλαια και ιδιαίτερα αραβικά κεφάλαια, στην προσπάθειά της να «επιτύχει» την επανεκκίνηση της οικονομίας, αυτής της οικονομίας που είναι σχεδιασμένη με τέτοιο τρόπο, ώστε, να υπηρετεί τα κέρδη των επιχειρηματικών ομίλων.

Επικαλείστε την ανάγκη να έλθουν επενδύσεις, το ενδιαφέρον, μάλιστα, επιχειρήσεων από τα Ηνωμένα Αραβικά Εμιράτα. Ακούσαμε και αυτό από τα χείλη του Υπουργού, πως οι επενδύσεις είναι αυτές που δημιουργούν τον πλούτο. Βλέπω δεν σας πήρε και πολύς χρόνο και σε αυτό το ζήτημα, να επικαλείστε τα ίδια επιχειρήματα με τους προηγούμενους.

 Από τις επενδύσεις αυτές τίποτα δεν έχουν να κερδίσουν οι εργαζόμενοι και τα λαϊκά στρώματα. Η προσέλκυση επενδύσεων, η επανεκκίνηση της οικονομίας, αυτής της κεφαλαιοκρατικής οικονομίας, είναι στόχοι της αστικής τάξης της χώρας μας, στόχοι που υπηρετούν την κερδοφορία της. Αυτή η ανάπτυξη θα πατήσει πάνω στα κατεστραμμένα δικαιώματα των εργαζομένων, για να μπορεί να εξασφαλίσει μεγαλύτερα ποσοστά κερδών για το κεφάλαιο που θα επενδυθεί.

Καπιταλιστική ανάπτυξη και δικαιώματα των εργαζομένων δεν μπορούν να συνυπάρξουν. Η αστική τάξη της χώρας μας έχει ανάγκη αναβάθμισης των συμφερόντων της και στην ευρύτερη περιοχή. Έχει ανάγκη να ανοίξουν νέα πεδία κερδοφορίας και ταυτόχρονα προστασίας των επενδύσεών της. Να «αξιοποιήσουν» τις ευκαιρίες που βλέπουν τα εγχώρια μονοπώλια για κερδοφόρα διέξοδο στα κεφάλαιά τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Τέτοιες ευκαιρίες γι’ αυτούς βλέπουν πίσω από τη βαθύτερη εμπλοκή της χώρας μας στους επικίνδυνους ιμπεριαλιστικούς σχεδιασμούς στην περιοχή. Δυστυχώς, αυτά τους τα σχέδια υπηρετείτε με τον καλύτερο τρόπο, όπως έκαναν και οι προηγούμενες κυβερνήσεις.

Το Κομμουνιστικό Κόμμα Ελλάδας δεν είναι αντίθετο σε διμερείς συμφωνίες, αλλά σε συμφωνίες που θα συμβάλλουν στην ικανοποίηση των σύγχρονων λαϊκών αναγκών και όχι στην ικανοποίηση των κερδών.

Για όλους αυτούς τους λόγους καταψηφίζουμε το συγκεκριμένο σχέδιο νόμου που κυρώνει τη συγκεκριμένη συμφωνία με τα Ηνωμένα Αραβικά Εμιράτα.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ σας ευχαριστώ.

Κύριε Μάρδα, πριν σας δώσω τον λόγο, θα πω ότι αναγκάστηκε ο κ. Αλεξιάδης να πάει πάνω, όμως, είναι ο μόνος Υπουργός που είναι παρών σήμερα και θα απαντήσει σε δύο επίκαιρες ερωτήσεις. Για να μη σταματήσει η Επιτροπή Οικονομικών –γιατί εκεί πάει ο Υπουργός- θα κάνω μία διακοπή για πέντε λεπτά όταν τελειώσουμε με την κύρωση. Σας παρακαλώ να πάτε επάνω για να μη σταματήσει η Επιτροπή, για να κατέβει κάτω ο κ. Αλεξιάδης και να επανέλθει. Έτσι τακτοποιήσαμε το θέμα.

**ΕΛΕΝΗ ΖΑΡΟΥΛΙΑ:** Κύριε Πρόεδρε, …

**ΠΡΟΕΔΡΕΥΩΝ (Νικήτας Κακλαμάνης):** Τι θέλετε, κυρία Ζαρούλια;

**ΕΛΕΝΗ ΖΑΡΟΥΛΙΑ:** Θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Ρώτησα, όμως προηγουμένως. Μίλησε ο κ. Κούζηλος. Ένας μιλάει από κάθε κόμμα. Θέλετε να μιλήσετε επί της σύμβασης;

**ΕΛΕΝΗ ΖΑΡΟΥΛΙΑ:** Για το θέμα που έθεσε ο κ. Λοβέρδος…

**ΠΡΟΕΔΡΕΥΩΝ (Νικήτας Κακλαμάνης):** Κοιτάξτε, αυτό το θέμα έληξε, τελείωσε και δεν επανερχόμαστε.

**ΕΛΕΝΗ ΖΑΡΟΥΛΙΑ:** Επειδή έτυχε κάτι στον Κοινοβουλευτικό μας Εκπρόσωπο και έπρεπε να φύγει, ζητώ εγώ τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Καταλαβαίνω ότι απουσιάζατε, αλλά θα μου επιτρέψετε να μην ξανανοίξω το θέμα.

Κύριε Υπουργέ, έχετε τον λόγο για πέντε λεπτά.

**ΔΗΜΗΤΡΙΟΣ ΜΑΡΔΑΣ (Υφυπουργός Εξωτερικών):** Κύριε Πρόεδρε, κυρίες και κύριοι συνάδελφοι, στην αρμόδια επιτροπή της Βουλής έγινε συζήτηση. Τα ζητήματα τα οποία τέθηκαν εδώ, απαντήθηκαν.

Εδώ έχουμε μία σύμβαση, η οποία επιδιώκει να διευκολύνει τις επενδύσεις από μία συγκεκριμένη χώρα προς την Ελλάδα. Απλά και μόνο εισάγει ένα καθεστώς, το καθεστώς του πλέον ευνοούμενου κράτους, στις περιπτώσεις εκείνες όπου αντιμετωπίζονται προβλήματα. Προβλέπεται ένα καθεστώς διαιτησίας. Προβλέπεται το τι ακριβώς θα γίνει σε περίπτωση απαλλοτρίωσης και σε περίπτωση που μπορεί να συμβεί κάποιος πόλεμος. Σε γενικές γραμμές δεν προτείνει κάτι ιδιαίτερο, το οποίο να προκαλεί την οποιαδήποτε απορία. Θεωρούμε ότι είναι μία από τις συμβάσεις που υπογράφονται απ’ όλον τον κόσμο, απ’ όλες τις χώρες, στο πλαίσιο της ομαλοποίησης, που συνδέεται με τη διακίνηση των κεφαλαίων.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ πολύ, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων για την προώθηση και αμοιβαία προστασία των επενδύσεων».

Ερωτάται το Σώμα: Γίνεται δεκτό το νομοσχέδιο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το νομοσχέδιο του Υπουργείου Εξωτερικών: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων για την προώθηση και αμοιβαία προστασία των επενδύσεων» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 45α)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Παρεσχέθη η ζητηθείσα εξουσιοδότηση.

Προκειμένου να προλάβει ο κ. Αλεξιάδης να έλθει εδώ από την αίθουσα της Γερουσίας, παρακαλούνται οι δύο ερωτώντες Βουλευτές να μην φύγουν.

Θα διακόψουμε για πέντε λεπτά και θα ξεκινήσουμε πάλι με τις δύο επίκαιρες ερωτήσεις.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, επαναλαμβάνεται η διακοπείσα συνεδρίαση.

Εισερχόμεθα στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Δυστυχώς, υποχρεωτικά, πρέπει να κάνω τις διαγραφές πριν φτάσω στην τέταρτη επίκαιρη ερώτηση που είναι του κ. Θεοχάρη.

Για λόγους ηθικής τάξεως και κοινοβουλευτικής τάξεως –παρ’ ότι έγινε η συζήτηση στη Διάσκεψη των Προέδρων- πρέπει να πω ότι ο κ. Αλεξιάδης, τουλάχιστον οσάκις εγώ προεδρεύω, σπανιότατα λείπει όταν έχει υποχρέωση κοινοβουλευτικού ελέγχου. Λυπούμαι που δεν μπορώ να το πω αυτό για τους υπόλοιπους Υπουργούς. Δεν θεωρώ επαρκή τη δικαιολογία «φόρτος εργασίας» για να μην προσέρχονται στη Βουλή. Αυτό, άντε, να γίνεται μία φορά, αλλά εδώ το βλέπω δύο και τρεις φορές.

Η πρώτη με αριθμό 423/19-1-2016 επίκαιρη ερώτηση πρώτου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Εσωτερικών και Διοικητικής Ανασυγκρότησης, σχετικά με την αλλαγή του υφισταμένου νομοθετικού πλαισίου σε ό,τι αφορά το χρόνο κρίσεως των στελεχών της Ελληνικής Αστυνομίας, δεν θα συζητηθεί λόγω κωλύματος του κυρίου Υπουργού.

Η δεύτερη με αριθμό 392/12-1-2016 επίκαιρη ερώτηση πρώτου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ – ΔΗΜΑΡ κ. Χαράς Κεφαλίδου προς τον Υπουργό Οικονομίας, Ανάπτυξης και Τουρισμού, σχετικά με τις υψηλές χρεώσεις των τραπεζών σε όλες τις συναλλαγές με χρήση χρεωστικών-πιστωτικών καρτών, δεν θα συζητηθεί λόγω κωλύματος του κυρίου Υπουργού.

Η τρίτη με αριθμό 427/19-1-2016 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον ΥπουργόΠαιδείας, Έρευνας και Θρησκευμάτων, σχετικά με την επανέναρξη για τη φετινή χρονιά της Πρόσθετης Διδακτικής Στήριξης και της Ενισχυτικής Διδασκαλίας στα σχολεία της χώρας, δεν θα συζητηθεί λόγω κωλύματος του κυρίου Υπουργού.

Θα συζητηθεί η τέταρτη με αριθμό 407/18-1-2016 επίκαιρη ερώτηση πρώτου κύκλου του Βουλευτή Β΄ Αθηνών του Ποταμιού κ. Θεοχάρη Θεοχάρη προς τον Υπουργό Οικονομικών,σχετικά με τα προβλήματα εφαρμογής του ειδικού φόρου κατανάλωσης στους οίνους.

Κύριε Θεοχάρη, έχετε τον λόγο για δυο λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ πολύ, κύριε Πρόεδρε.

Όσο, ενδεχομένως κι αν με συμφέρουν οι διαγραφές -σ’ αυτήν την προκειμένη περίπτωση που θα συζητηθεί η δική μου ερώτηση πρώτη- δεν μπορώ και εγώ να μην στηλιτεύσω το γεγονός ότι οι Υπουργοί δεν σέβονται το Κοινοβούλιο. Είναι δείγμα των προβλημάτων του κοινοβουλευτικού μας συστήματος. Η εκτελεστική εξουσία φέρεται στη νομοθετική με μια εργαλειακή λογική. Τη θυμάται, δηλαδή, όποτε τη χρειάζεται, για να περάσει κάποια νομοσχέδια.

Θα περάσω στο προκείμενο.

Κύριε Υπουργέ, παρά τις αντιδράσεις του συνόλου σχεδόν του Κοινοβουλίου, η Κυβέρνηση αποφάσισε και επέβαλε τον περασμένο Νοέμβριο με τον ν. 4346/2015 ειδικό φόρο κατανάλωσης στο κρασί. Είναι μια απόφαση κόντρα σε κάθε λογική μάλλον χειρότερη ακόμα κι απ’ αυτόν τον φόρο στις ζυθοποιίες, τον οποίο καταφέραμε και αποκρούσαμε καθώς πλήττει ένα πολλά υποσχόμενο και δυναμικό κλάδο της ελληνικής γεωργίας και οικονομίας, αυτόν της οινοποιίας. Προχωρήσατε, δε, άμεσα, την 16η Δεκεμβρίου του 2015 στην έκδοση απόφασης δικής σας, με την οποία καθορίσατε τη διαδικασία είσπραξης του φόρου και τις ενέργειες των αρμόδιων αρχών, εν όψει της νέας φορολόγησης από την 1η Ιανουαρίου.

Η εν λόγω υπουργική απόφαση δημιούργησε μια σειρά από σημαντικά προβλήματα, όπως η παράλογη απαίτηση της αυθημερόν καταβολής του ειδικού φόρου κατανάλωσης. Έχει πάρει διαστάσεις μύθου η εταιρεία, η οποία έπρεπε να πάει τριάντα χιλιόμετρα για να πληρώσει 0,30 λεπτά του ευρώ γιατί πούλησε δύο μπουκάλια. Και η είσπραξή του, λοιπόν, για τα εξαγόμενα προϊόντα.

Μετά από τις αντιδράσεις, είναι αλήθεια, ότι πολλά απ’ αυτά αντιμετωπίστηκαν έστω και μερικώς με την εγκύκλιο της 7ης Ιανουαρίου. Ωστόσο, ο αγώνας δρόμου για τις επιχειρήσεις του κλάδου συνεχίζεται.

Προκειμένου να τηρούν τη νομιμότητα πρέπει να επιδοθούν σε μεγάλη προσπάθεια για να εξασφαλίσουν την έκδοση άδειας φορολογικής αποθήκης μέχρι τις 30 Απριλίου και να διατηρήσουν την απαραίτητη ρευστότητα που τους κλέβετε, προκειμένου να προκαταβάλουν τον ειδικό φόρο κατανάλωσης στις περιπτώσεις εξαγωγών.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Παράλληλα, οι μικροί οινοποιοί -αν και μπορούν να επιλέξουν να λειτουργούν εκτός του καθεστώτος της αποθήκης- θα οδηγηθούν μοιραία -λόγω του αυστηρού πλαισίου και προϋποθέσεων- είτε να επιλέξουν τη φορολογική αποθήκη με εξαιρετικά υψηλό οικονομικό και διαχειριστικό κόστος είτε να υποβάλλουν λευκή αίτηση για να γλιτώσουν ό,τι μπορούν μέχρι τις 30 Απριλίου, καθώς υπάρχει ένα μεταβατικό ευνοϊκό καθεστώς αν κάνουν τέτοιου είδους αίτηση.

Γι’ αυτούς τους λόγους ερωτάσθε αν προτίθεσθε να επικουρήσετε άμεσα τους μικρούς οινοπαραγωγούς της χώρας, οι οποίοι βρέθηκαν αιφνιδίως με προβλήματα που απειλούν τη βιωσιμότητα των επιχειρήσεών τους επιτρέποντας τη σταδιακή μερική καταβολή του ειδικού φόρου κατανάλωσης για τις πωλήσεις μέχρι τις 31-12-2015 που θα δηλωθούν μέχρι τις 31-1-2016.

Προτίθεσθε να τροποποιήσετε άμεσα την υποχρέωση προκαταβολής του ειδικού φόρου κατανάλωσης σε περίπτωση ενδοκοινοτικής διακίνησης των εν λόγω προϊόντων και της πρόβλεψης επιστροφής τους στους οινοπαραγωγούς που πρόκειται να υπαχθούν σε καθεστώς φορολογικής αποθήκης καθώς γεννά και πρόσθετα ζητήματα ρευστότητας στον κλάδο;

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Πριν δώσω τον λόγο στον κ. Αλεξιάδη να πω για λόγους αντικειμενικότητας -μου διέφυγε- ότι ο κ. Τόσκας, που είχε οριστεί να απαντήσει στην ερώτηση του κ. Δημητρίου Κυριαζίδη, βρίσκεται στο εξωτερικό. Άρα είναι απόλυτα δικαιολογημένος.

Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε, και ζητώ συγγνώμη για την καθυστέρηση, αλλά υπάρχει υποχρέωση στην Επιτροπή Οικονομικών Υποθέσεων, γι’ αυτό ακολουθήθηκε αυτή η διαδικασία.

**ΠΡΟΕΔΡΕΥΩΝ (Νικήτας Κακλαμάνης):** Δεν γινόταν διαφορετικά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):**  Με την ερώτησή σας, κύριε Θεοχάρη, αναλύετε ένα ζήτημα, το οποίο πραγματικά απασχολεί μερίδα των Ελλήνων οινοπαραγωγών και δημιουργεί προβλήματα στην όλη διαδικασία.

Όλο το προηγούμενο διάστημα -και την Παρασκευή και σήμερα- είχαμε επαφές με τους οινοπαραγωγούς, αυτούς που πλήττονται από το μέτρο αυτό, για να βρούμε λύση. Πραγματικά, σε αυτήν την κατεύθυνση λειτουργεί και θα λειτουργεί το Υπουργείο Οικονομικών.

Άρα σαφέστατο είναι ότι το Υπουργείο Οικονομικών δεν θέλει να δημιουργήσει προβλήματα, θέλει να λύσει προβλήματα και ψάχνουμε να βρούμε τις καλύτερες λύσεις, όπως κάναμε έγκαιρα και με την απόφαση του Δεκεμβρίου, όπως κάνουμε και με την απόφαση του Ιανουαρίου, με τις διευκρινιστικές αποφάσεις.

Όμως δεν συμφωνώ μαζί σας, ότι η απόφαση του Υπουργείου Οικονομικών δημιούργησε το πρόβλημα. Το πρόβλημα το δημιουργεί το είδος του φόρου. Όταν σε ένα προϊόν επιβάλλεται ειδικός φόρος κατανάλωσης, αμέσως ενεργοποιούνται μια σειρά από διατάξεις, μια σειρά από ευρωπαϊκές οδηγίες, (που δεν είναι απόφαση της εκάστοτε κυβέρνησης ή απόφαση δική μας). Αφού, δηλαδή, επιβάλαμε ειδικό φόρο κατανάλωσης, αναγκαστικά υπάρχουν αυτές οι επιπτώσεις.

Ωστόσο να ξεκαθαρίσω για μια φορά ακόμη, ότι αυτός ο ειδικός φόρος δεν επιβάλλεται σε όλα. Απαλλάσσονται τα απλά κρασιά τα οποία παράγουν ιδιώτες και τα οποία καταναλώνονται από τον ίδιο τον παραγωγό, τα μέλη της οικογένειάς του ή τους προσκεκλημένους του, με την προϋπόθεση ότι δεν πωλούνται. Να ξεκαθαρίσουμε αυτό το πράγμα, γιατί ακούγονται πολλά μέσα στο όργιο παραπληροφόρησης αυτές τις μέρες και πρέπει να δώσουμε ακριβή εικόνα στους πολίτες.

Σε ό,τι αφορά τώρα στο τι σχεδιάζει η Κυβέρνηση να κάνει. Σχεδιάζουμε, πραγματικά, να αντιμετωπίσουμε αυτά τα προβλήματα. Δεν μπορώ να σας πω αυτήν τη στιγμή ότι την τάδε του μηνός θα ληφθεί το α΄, το β΄ ή το γ΄ μέτρο. Είμαστε σε συνεργασία και με τον νέο Γενικό Γραμματέα Δημοσίων Εσόδων και με τους υπηρεσιακούς παράγοντες, στα πλαίσια και στις δυνατότητες που μας δίνουν οι οδηγίες, διότι εκεί πρέπει να κινηθούμε, να βρούμε τις καλύτερες λύσεις.

Όμως διαβεβαιώνω και τους Βουλευτές και τους οινοπαραγωγούς, ότι αυτές οι λύσεις θα βρεθούν και θα αντιμετωπιστούν τα προβλήματά τους.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Υπουργέ.

Κύριε Θεοχάρη, έχετε τον λόγο για τρία λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Να δεχθώ, σε κάθε περίπτωση, ως δήλωση προθέσεων τα «θα» που μας είπε ο κύριος Υπουργός. Κι εμείς είδαμε τους οινοπαραγωγούς και είναι ανάστατοι. Θεωρούν ότι αυτό είναι μία ταφόπλακα στην ελληνική βιομηχανία οίνου. Η Κυβέρνηση επέλεξε να βάλει έναν ειδικό φόρο κατανάλωσης στο κρασί σε μερικό αντιστάθμισμα της αύξησης του ΦΠΑ στην εκπαίδευση και προσδοκά περί τα 60-70 εκατομμύρια.

Όμως δεν είμαι αισιόδοξος ότι έχετε υπολογίσει το διαχειριστικό κόστος στα τελωνεία για όλο αυτόν τον φόρο, δεν είμαι σίγουρος ότι έχετε υπολογίσει το διαχειριστικό κόστος στην ελληνική οικονομία και εάν στην πραγματικότητα, συνολικά, αυτός ο φόρος θα έχει όφελος ή αν θα έχει κόστος.

Να σας θυμίσω και το αντίστοιχο θέμα των διήμερων παραγωγών, που δεν το έχουμε λύσει και έχουμε προβλήματα με την Ευρωπαϊκή Επιτροπή. Εκεί έχουμε οδηγηθεί σε ένα καθεστώς που οδηγεί στην πώληση «χύμα» και στη «μαύρη» πώληση, εκτός φορολογικών διαδικασιών.

Αυτά, λοιπόν, τα προβλήματα είναι που θα πρέπει να λύνουμε. Θα πρέπει να βοηθάμε τους μικρούς παραγωγούς να τυποποιούν και να πουλάνε τυποποιημένα προϊόντα και μάλλον και με αυτόν τον ειδικό φόρο κατανάλωσης στο κρασί, θα οδηγήσετε τους μικρούς παραγωγούς να πάνε στις «μαύρες» πωλήσεις, για να αποφύγουν όλη αυτήν την ταλαιπωρία.

Δεν είναι δυνατόν να συνεχίζει το κράτος να αναγκάζει τον πολίτη, να αναγκάζει τον παραγωγό να πρέπει να επιλέξει μεταξύ της νομιμότητας και της δυνατότητας να προκόψει και να κάνει τη δουλειά του. Δεν μπορεί αυτά τα δύο να είναι διαζευκτικά και να μην μπορεί να συνδυάσει και την προκοπή και την επιτυχία και τη νομιμοφροσύνη και να μπορέσει να τηρήσει τους κανόνες που εσείς βάζετε.

Κοιτάξτε το πάλι. Τα «θα» δεν φτάνουν, κύριε Αλεξιάδη. Πρέπει να διορθώσετε το πρόβλημα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Πρώτα απ’ όλα, να ξεκαθαρίσω ότι για το θέμα αυτό αναλυτική απάντηση δόθηκε στις 18 Ιανουαρίου στη Βουλή, σε αντίστοιχη ερώτηση που έκανε ο κ. Κεγκέρογλου, απ’ ό,τι θυμάμαι.

Επίσης, θα σας καταθέσω για τα Πρακτικά όλα τα σχετικά έγγραφα των υπηρεσιών, που δίνουν αναλυτικά στοιχεία και αναλυτική ενημέρωση, για να έχετε μία πλήρη εικόνα ακριβώς για το τι συμβαίνει.

Δεν δέχομαι, όμως, κύριε Θεοχάρη, τη μομφή που κάνετε στην Κυβέρνηση σχετικά με το είδος αυτού του φόρου. Το έχουμε ξεκαθαρίσει πάρα πολλές φορές, θα το πούμε μια φορά ακόμα, για να γίνει αντιληπτό και για να μην ακούμε πάλι το ίδιο επιχείρημα. Δεν είμαστε ευτυχείς, ούτε υπερασπιζόμαστε πάρα πολλές από τις φορολογικές διατάξεις που έχουμε αυτήν τη στιγμή στο φορολογικό μας σύστημα κι έχουμε πει ότι αυτές θα αλλάζουν, είτε με αργό είτε με πιο γρήγορο ρυθμό, εκεί που μπορούμε να το αλλάζουμε.

Για να αλλάξουμε, όμως, τον ΦΠΑ στην εκπαίδευση έπρεπε να βρούμε κάποια ισοδύναμα. Μπορεί, βεβαίως, ορισμένες πτέρυγες της Βουλής –δεν έχω καταλάβει ακριβώς τη δική σας θέση- να θεωρούν ότι έπρεπε να παραμείνει ο ΦΠΑ στην εκπαίδευση. Εμείς, όμως, αγωνιζόμασταν από τη πρώτη στιγμή να βρεθούν ισοδύναμα. Και γι’ αυτό βρήκαμε κάποια ισοδύναμα. Μπορεί να μην ήταν τα τέλεια.

Όμως, στην πολιτική δεν έχει νόημα μόνο να καταθέτεις την κριτική σου. Πρέπει να καταθέτεις και την πρότασή σου. Άρα, λοιπόν, περιμένουμε να κατατεθεί, με τι πρέπει να αντικατασταθεί ο φόρος στο κρασί. Εμείς βρήκαμε ένα ισοδύναμο με τεχνικά προβλήματα λόγω του ειδικού φόρου κατανάλωσης. Το λύνουμε και προχωράμε παραπέρα.

Σε ό,τι αφορά, λοιπόν, το συγκεκριμένο θέμα, εμείς, κάνουμε ό,τι μπορούμε για να προστατεύσουμε το ελληνικό κρασί και τα ελληνικά προϊόντα. Και στο θέμα του τσίπουρου μελετούμε και συνεργαζόμαστε με τους παραγωγούς γι’ αυτά τα ζητήματα. Δεν κλείνουμε τα μάτια.

Και δεν περίμενα από εσάς την αναφορά στο «θα». Μπορεί να ήταν σε κάποιο σημείωμα από ομιλία σας προηγουμένων μηνών. Αλλά στο Υπουργείο Οικονομικών κλείσαμε πλέον το 2015, κύριε Θεοχάρη.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Τρία «θα».

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Και επειδή έχετε εμπειρία από το Υπουργείο Οικονομικών, το ισοζύγιο στα φορολογικά έσοδα στο Υπουργείο Οικονομικών για το 2015 ήταν θετικό, ενώ συγκρίνοντας το 2014 με το 2013 ήταν αρνητικό.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Τελειώσαμε και προχωρούμε.

Η πέμπτη με αριθμό 410/18-1-2016 επίκαιρη ερώτηση πρώτου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με τη μείωση των τιμών αποζημίωσης των φωτοβολταϊκών πάρκων, δεν συζητείται λόγω κωλύματος του κυρίου Υπουργού.

Η πρώτη με αριθμό 424/19-1-2016 επίκαιρη ερώτηση δεύτερου κύκλου του Βουλευτή Κορινθίας της Νέας Δημοκρατίας κ. Χρίστου Δήμα προς τον Υπουργό Υγείας,σχετικά με τα προβλήματα λειτουργίας του Γενικού Νοσοκομείου Κορίνθου δεν συζητείται λόγω φόρτου εργασίας-κωλύματος του κυρίου Υπουργού.

Η δεύτερη με αριθμό 401/18-1-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Οικονομίας, Ανάπτυξης και Τουρισμού, σχετικά με τις υψηλές τιμές των καυσίμων στη χώρα μας, τη στιγμή που η τιμή του πετρελαίου διεθνώς είναι σε χαμηλά επίπεδα δεν συζητείται λόγω κωλύματος του κυρίου Υπουργού.

Και φθάνουμε, για να απελευθερώσουμε τον Υπουργό να πάει στην Αίθουσα της Γερουσίας, στην τρίτη με αριθμό 428/19-1-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανασίου Βαρδαλή προς τον ΥπουργόΟικονομικών,σχετικά με τη συντήρηση του παράκτιου αναχώματος στις εκβολές των ποταμών Αξιού και Γαλλικού στην Περιφερειακή Ενότητα Θεσσαλονίκης.

Στην επίκαιρη ερώτηση θα απαντήσει ο Αναπληρωτής Υπουργός κ. Τρύφων Αλεξιάδης.

Τον λόγο έχει ο κ. Βαρδαλής.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Κύριε Υπουργέ, τα τελευταία χρόνια, η πραγματικότητα μας θυμίζει με τραγικό τρόπο –θα έλεγα- την ανυπαρξία θωράκισης της χώρας από αντιπλημμυρική προστασία. Εδώ, τώρα, δεν μιλάμε για σχέδιο γενικότερα ή για προγραμματισμό αντιμετώπισης αυτού του προβλήματος ή λύσης του, αλλά ούτε καν για αντιμετώπιση προβλημάτων, που έχουν εντοπιστεί εδώ και χρόνια και είναι επείγοντα και εξ αυτού του λόγου χρήζουν και άμεσης αντιμετώπισης.

Αναφέρομαι σε ένα απ’ αυτά που είναι το παράκτιο ανάχωμα στις εκβολές των ποταμών Αξιού και Γαλλικού. Το συγκεκριμένο ανάχωμα έχει διαβρωθεί επικίνδυνα και κάθε καθυστέρηση στην αποκατάστασή του θα έχει σαν αποτέλεσμα πρώτα απ’ όλα την καταστροφή μεγάλου μέρους του, την κατάκλιση χερσαίων εκτάσεων, την καταστροφή καλλιεργειών αλλά και κτηνοτροφικών μονάδων, ακόμη –ενδεχομένως- και απώλειες ανθρώπινων ζωών αλλά και ζώων.

Δεν τα λέμε εμείς, δηλαδή το Κομμουνιστικό Κόμμα Ελλάδας, αυτά. Έχω εδώ την έκθεση –σας την έχει στείλει και είναι γνωστή- της Τεχνικής Υπηρεσίας της Περιφέρειας Κεντρικής Μακεδονίας.

Δεύτερον, ίσως γνωρίζετε ότι το έργο κατασκευάστηκε εδώ και πενήντα τέσσερα χρόνια, από το 1962 δηλαδή, και δεν έχει συντηρηθεί. Κάποιες πέτρες ρίχνουμε κατά καιρούς, όταν ανοίγουν τρύπες.

Το ερώτημα είναι συγκεκριμένο. Θα δώσετε άδεια –διότι αυτό επικαλείται η Περιφέρεια Κεντρικής Μακεδονίας, ότι δεν δίνετε άδεια- να προχωρήσει άμεσα η συντήρηση του συγκεκριμένου αναχώματος;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ, κύριε Βαρδαλή.

Τον λόγο έχει ο κύριος Υπουργός. Απ’ ότι βλέπω είστε ειδικός και επί των αναχωμάτων!

Ορίστε, έχετε τον λόγο, κύριε Υπουργέ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ξεκινάτε με μια σωστή παρατήρηση, κύριε Πρόεδρε.

Δεν είμαι ειδικός επί των αναχωμάτων ούτε των κοινωνικών ούτε των φυσικών. Σε σχέση, όμως, με την ερώτηση αυτή εμπλέκομαι ως αρμόδιος για τα θέματα της δημόσιας περιουσίας.

Και εδώ να ξεκαθαρίσω κάτι στον κύριο Βουλευτή, που θέτει ένα πολύ σωστό ερώτημα για κάτι, το οποίο δημιουργεί προβλήματα και κινδύνους, ανά πάσα στιγμή, σε μια πολύ σημαντική περιοχή της χώρας, σε περιοχή που, εάν σπάσουν τα φράγματα και μπει η θάλασσα (σε εκείνη την περιοχή) μέσα, θα έχουμε καταστροφές, που θα κρατήσουν πάρα πολλά χρόνια, εξαιτίας των προβλημάτων που θα δημιουργήσουν σε εκείνα τα εδάφη. Θα σας πω, όμως, ποιο είναι το γραφειοκρατικό πρόβλημα και ποια είναι η δική μου αρμοδιότητα, διότι, τελικά, κακώς απευθύνετε σε εμένα την ερώτηση.

Υπάρχουν οι υπηρεσίες του Υπουργείου Οικονομικών, που είναι αρμόδιες για να δίδουν άδειες για να γίνονται έργα στον αιγιαλό. Και υπάρχει σωστά αυτή η αρμοδιότητα, διότι, εάν δεν υπήρχε (αυτή η αρμοδιότητα), φανταστείτε ότι ο καθένας θα μπορούσε να πάει στον αιγιαλό και είτε με πρόφαση ότι πάει να φτιάξει κάποια έργα είτε με οτιδήποτε άλλο, να δημιουργεί προβλήματα, καταπατήσεις και μια σειρά από άλλα προβλήματα που έχουμε δει κατά καιρούς.

Δεν αρνούνται οι υπηρεσίες του Υπουργείου Οικονομικών να δώσουν άδεια. Θα καταθέσω στα Πρακτικά όλη τη σχετική αλληλογραφία, για να ενημερωθείτε.

Υπάρχει και ένα έγγραφο της Περιφερειακής Διεύθυνσης Δημόσιας Περιουσίας Μακεδονίας-Θράκης από τις 11 Σεπτεμβρίου 2015 προς την περιφέρεια, που εξηγεί με σαφήνεια ότι θα πρέπει, για να γίνουν αυτές οι εργασίες, να γίνει αίτηση και να ακολουθηθούν οι διαδικασίες, που θα οδηγήσουν σε απόφαση του Υπουργού Οικονομικών, κατά τη διαδικασία που προβλέπει η παράγραφος του σχετικού άρθρου του ν. 2971/2001. Το καταθέτω για τα Πρακτικά.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν μπορεί η Κτηματική Υπηρεσία να δώσει άδεια με βάση τους νόμους που υπάρχουν, εάν δεν ακολουθηθεί αυτή η διαδικασία. Άρα, το Υπουργείο Οικονομικών έχει δύο οδούς: Ή να φέρει διάταξη και να αλλάξουμε τον νόμο, που θα καθυστερήσει πάρα πολύ ή να τηρήσει τον νόμο. Τηρώντας τον νόμο, δεν μπορούμε να δώσουμε άδεια για τέτοιες εργασίες, εάν δεν τηρηθεί μια διαδικασία.

Δυστυχώς στις αρμόδιες υπηρεσίες δεν έχει κατατεθεί το σχετικό αίτημα και ο σχετικός φάκελος, ώστε να ακολουθηθεί η διαδικασία και να δοθεί η άδεια. Εάν είχε γίνει το αίτημα από τότε, από τον Σεπτέμβριο –εγώ σας λέω από τον Σεπτέμβριο, απ’ όταν πήραν την απάντηση-, θα είχε ήδη δοθεί η άδεια και θα είχαν ξεκινήσει τα έργα.

Άρα εμείς ως Υπουργείο Οικονομικών δεν μπορούμε να κάνουμε τίποτα άλλο, όσο υπάρχει αυτός ο νόμος. Πρέπει ή να αλλάξει ο νόμος ή να τηρηθεί ο νόμος. Για να γίνουν άμεσα τα έργα, πρέπει να ακολουθηθεί η νόμιμη διαδικασία και να δοθεί άδεια για τον αιγιαλό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Βαρδαλή, έχετε τον λόγο.

**ΑΘΑΝΑΣΙΟΣ ΒΑΡΔΑΛΗΣ:** Κύριε Υπουργέ, από ό,τι κατάλαβα, τελικά μπορεί όπου σταθούμε και όπου βρεθούμε να καταγγέλλουμε τη γραφειοκρατία, αλλά εδώ θα πνιγεί κόσμος, θα καταστραφούν περιουσίες, γιατί δεν μπορούμε να αντιμετωπίσουμε ένα απλό ζήτημα και επικαλούμαστε τον νόμο. Μα, είναι δυνατόν;

Εάν ακολουθηθεί αυτή η διαδικασία που λέτε και μέσα στις προϋποθέσεις, για να κάνω ένα έργο, δηλαδή για να συντηρήσω το ανάχωμα, είναι να κάνω μελέτη, να την καταθέσω, να παρθεί η απόφαση από τον Υπουργό –γιατί δεν μπορεί κανείς άλλος να πάρει τέτοιου είδους απόφαση-, να γυρίσει πίσω, να γίνει διαγωνισμός, να το πάρει ο εργολάβος και θα δούμε πότε θα μπει, τελικά θα συμβεί το μοιραίο και θα λέμε ότι φταίνε οι ακραίες καιρικές συνθήκες.

Νομίζουμε ότι θα μπορούσε να λυθεί διαφορετικά ένα ζήτημα, το οποίο επείγει και χρειάζεται άμεση αντιμετώπιση. Για παράδειγμα, για τέτοιου είδους έργα θα μπορεί να δίνεται εξουσιοδότηση στην περιφέρεια γενικώς –στη συγκεκριμένη περίπτωση, στην Περιφέρεια Κεντρικής Μακεδονίας- και βεβαίως και οι αντίστοιχοι πόροι, για να παρεμβαίνει επιτόπου αυτός που έχει εκεί και την ευθύνη και την αρμοδιότητα. Δεν μπορεί να είναι υπόθεση του Υπουργού και αν χρειαστεί να αλλάξει αυτός ο νόμος, να αλλάξει ο νόμος. Και, ξαναλέω, όχι μόνο την αρμοδιότητα αλλά και τους πόρους.

Βεβαίως, το πρόβλημα της θωράκισης από αντιπλημμυρική προστασία δεν λύνεται με τέτοια μπαλώματα. Κατά τη γνώμη μας, χρειάζεται ένας κεντρικός φορέας που θα έχει την ευθύνη και της μελέτης και της παρακολούθησης αλλά και την ευθύνη επίλυσης τέτοιων προβλημάτων. Μόνο με έναν τέτοιο κρατικό φορέα μπορούν να αντιμετωπιστούν συνολικά τέτοιου είδους προβλήματα, και χρειάζεται γενικότερο σχέδιο και προγραμματισμός έργων αναγκαίων για την αντιπλημμυρική προστασία της χώρας μας.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ο κύριος Υπουργός έχει τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Βουλευτά, θα διευκρινίσω, για να μη γίνει κάποια παρανόηση σε οποιονδήποτε μας ακούει, ότι αυτό που ρωτάτε δεν είναι αρμοδιότητα του Υπουργείου Οικονομικών. Το Υπουργείο Οικονομικών δεν μπορεί να δώσει άδεια, αν δεν τηρηθεί μια συγκεκριμένη διαδικασία. Όποιος θέλει να κάνει έργα στον αιγιαλό, χωρίς άδεια, αναλαμβάνει την ευθύνη. Αλλά δεν μπορούμε εμείς να δώσουμε άδεια, χωρίς να τηρηθεί η νόμιμη διαδικασία.

Το ερώτημα, λοιπόν, που θέτετε εσείς σε εμάς, πρέπει να το θέσετε σε άλλα Υπουργεία και βεβαίως και πρέπει να αλλάξει η νομοθεσία. Δεν μπορεί να ασχολείται ο Υπουργός Οικονομικών με ένα τέτοιο έκτακτο έργο, πρέπει να είναι αρμοδιότητα άλλων φορέων. Θα πρέπει, όμως, να αλλάξει η νομοθεσία σε αυτόν τον τομέα και εμείς θα αλλάξουμε σε πολλά ζητήματα τη νομοθεσία για τον αιγιαλό και για την προστασία της παραλίας. Γιατί δεν μιλάμε για προστασία. Εδώ μιλάμε ότι η υποτιθέμενη προστασία δεν προστατεύει τον αιγιαλό.

Αλλά αυτή τη στιγμή, γιατί το ερώτημα να είναι ως προς το τι κάνει το Υπουργείο Οικονομικών και να μην είναι το ερώτημα γιατί τόσους μήνες δεν ακολουθεί η περιφέρεια τη διαδικασία, που έπρεπε να ακολουθήσει και έχει ενημερωθεί από τον Σεπτέμβριο γι’ αυτήν;

Άρα, να κάνουμε όλοι μια προσπάθεια. Εγώ θα προσπαθήσω, αύριο κιόλας, να επικοινωνήσω και με την περιφέρεια και με τις άλλες υπηρεσίες, να δοθεί άμεσα αυτή η άδεια και να αντιμετωπιστεί το πρόβλημα των πολιτών.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, σας απεγκλωβίζουμε, να ανέβετε επάνω στην Αίθουσα της Γερουσίας.

Η τέταρτη με αριθμό 378/12-1-2016 επίκαιρη ερώτηση δεύτερου κύκλου της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφη προς τον Υπουργό Υγείας, σχετικά με τη λειτουργία του Υπολογιστικού Τομογράφου (PET-CT) στο Πανεπιστημιακό Γενικό Νοσοκομείο Ιωαννίνων, δεν θα συζητηθεί λόγω κωλύματος του κυρίου Υπουργού.

Η πέμπτη με αριθμό 402/18-1-2016 επίκαιρη ερώτηση δεύτερου κύκλου της Βουλευτού Β΄ Αθηνών της Νέας Δημοκρατίας κ. Άννας Καραμανλή προς τον Υπουργό Υγείας, σχετικά με τη διερεύνηση των αιτιών θανάτου τετράχρονης σε νοσοκομείο του Ηρακλείου, δεν θα συζητηθεί λόγω κωλύματος του κυρίου Υπουργού.

Η έκτη με αριθμό 403/18-1-2016 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Υγείας, σχετικά με την αντιμετώπιση των προβλημάτων λειτουργίας του Νοσοκομείου Διδυμοτείχου, δεν θα συζητηθεί λόγω κωλύματος του κυρίου Υπουργού.

Η έβδομη με αριθμό 386/12-1-2016 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος-Αδώνιδος Γεωργιάδη προς τον Υπουργό Υγείας, σχετικά με την εφαρμογή των μέτρων «αυτόματης επιστροφής» (clowback) και «ποσού επιστροφής» (rebate) στις δαπάνες ιδιωτικών παρόχων του ΕΟΠΥΥ για το έτος 2014, δεν θα συζητηθεί λόγω κωλύματος του κυρίου Υπουργού.

Η ένατη με αριθμό 404/18-1-2016 επίκαιρη ερώτηση δεύτερου κύκλου του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ-ΔΗΜΑΡ κ. Δημητρίου Κωνσταντόπουλου προς τον Υπουργό Υγείας, σχετικά με τα προβλήματα λειτουργίας των νοσοκομείων Αγρινίου και Μεσολογγίου, δεν θα συζητηθεί λόγω κωλύματος του κυρίου Υπουργού.

Η δέκατη με αριθμό 412/18-1-2016 επίκαιρη ερώτηση δεύτερυο κύκλου της Βουλευτού Αττικής της Δημοκρατικής Συμπαράταξης ΠΑΣΟΚ-ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με την κάλυψη των κενών κλινών στις μονάδες εντατικής θεραπείας του ΕΣΥ, δεν θα συζητηθεί λόγω κωλύματος του κυρίου Υπουργού.

Η δωδέκατη με αριθμό 394/13-1-2016 επίκαιρη ερώτηση δεύτερου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με τις συνθήκες διαβίωσης των εγκαταλελειμμένων νεογνών στην πτέρυγα του Νοσοκομείου «Αλεξάνδρα», δεν θα συζητηθεί λόγω κωλύματος του κυρίου Υπουργού.

Όλες αυτές είναι επίκαιρες ερωτήσεις προς τον Υπουργό Υγείας, οι οποίες αναβάλλονται λόγω κωλύματος του Υπουργού, λόγω φόρτου εργασίας.

Αντιθέτως, η όγδοη με αριθμό 399/15**-**1-2016 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου-Χρυσή Αυγή κ. Χρήστου Παππά προς τον Υπουργό Εξωτερικών, σχετικά με την «υφαρπαγή περιουσιών Ελλήνων στη Χειμάρα και στους Αγίους Σαράντα», αναβάλλεται μεν λόγω κωλύματος του κυρίου Υπουργού αλλά ο κ. Κοτζιάς πράγματι βρίσκεται στο εξωτερικό.

Επίσης, η ενδέκατη με αριθμό 385/12-1-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανασίου Βαρδαλή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα προβλήματα των εργαζομένων στον Όμιλο «Euromedica», δεν συζητείται λόγω κωλύματος του κυρίου Υπουργού και αναβάλλεται.

Η πρώτη με αριθμό 818/3-11-2015 ερώτηση του Βουλευτή Α΄ Πειραιώς του Λαϊκού Συνδέσμου-Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, σχετικά με την κατάργηση του άρθρου 11 του σχεδίου νόμου «Τουριστικά πλοία και άλλες διατάξεις», δεν συζητείται μετά από συνεννόηση του ερωτώντος Βουλευτή και του αρμόδιου Υπουργού.

Τέλος, η δεύτερη με αριθμό 1868/11-12-2015 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με την εκκαθάριση της «ΑΣΠΙΣ ΠΡΟΝΟΙΑ», δεν συζητείται λόγω κωλύματος του κυρίου Υπουργού. Φανταστείτε πόσες φορές έχει κατατεθεί αυτή!

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 18.56΄ λύεται η συνεδρίαση για αύριο, ημέρα Τρίτη 26 Ιανουαρίου 2016 και ώρα 18.30΄, με αντικείμενο εργασιών του Σώματος: συζήτηση προ ημερησίας διατάξεως, σύμφωνα με το άρθρο 143 του Κανονισμού της Βουλής, με πρωτοβουλία του Πρωθυπουργού κ. Αλέξη Τσίπρα, σε επίπεδο Αρχηγών κομμάτων, σχετικά με τη μεταρρύθμιση του ασφαλιστικού συστήματος της χώρας, σύμφωνα με την ειδική ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**